title: Kansakunnan tila -puhe 2012

text: Puheessaan presidentti Obama vaati valtiolta lisäpanostusta tutkimukseen, erityisesti maakaasun hyödyntämisen ja puhtaan energiantuotannon kehittämiseen. Hänen mukaansa julkiset investoinnit maksavat itsensä takaisin työllistämisvaikutuksellaan sekä vähentäessään Yhdysvaltain riippuvuutta ulkomailta tuodusta energiasta, erityisesti öljystä.


title: Kansakunnan tila -puhe 2012

text: Presidentti Obama vetosi republikaanien ja demokraattien yhteistyön puolesta. Hänen mukaansa puolueiden välinen kiistely ja yhteistyöhalun puute heikentää markkinoiden luottamusta, lisää kansalaisten kyynistä suhtautumista politiikkaan, haaskaa resursseja ja lykkää tärkeitä, esimerkiksi maahanmuuttoon liittyviä uudistuksia.


title: Kansakunnan tila -puhe 2012

text: Puheen aluksi presidentti Obama mainitsi, että ensimmäistä kertaa yhdeksään vuoteen yhdysvaltalaiset sotilaat eivät taistele Irakissa. Hän palasi puheen lopussa laajemmin ulko- ja turvallisuuspolitiikkaan, mainiten mm. Yhdysvaltain tuen Israelille, tavoitteen jatkaa voimatekijänä Tyynenmeren alueella sekä maan puolustusstrategian uudistamisen tehokkaammaksi ja halvemmaksi. Lopuksi presidentti ylisti Osama bin Ladenin surmanneita SEAL-erikoisjoukkoja.


title: Kansakunnan tila -puhe 2012

text: Kenties eniten huomiota saaneessa puheen osiossa presidentti Obama kiinnitti huomiota Yhdysvaltain verotusjärjestelmään ja erityisesti rikkaimman kansanosan verotukseen. Hän esitti, että yli miljoona dollaria vuodessa ansaitsevien ei pitäisi saada verohelpotuksia ja heidän tulisi maksaa vähintään 30% veroa. Lisäksi Obama vetosi presidentti Bushin kaudella säädettyjen, väliaikaisiksi tarkoitettujen rikkaiden veronalennusten lopettamiseksi.


title: Kansakunnan tila -puhe 2012

text: Verotuksen esiin nostamista pidettiin median analyyseissa erinomaisesti ajoitettuna. Puhetta edeltävänä viikkona oli käynyt ilmi, että miljardööri Warren Buffettin veroprosentti oli verohelpotusten takia pienempi kuin hänen sihteerinsä, ja että republikaanipuolueen presidenttiehdokkuudesta vahvasti kamppaileva, 21 miljoonaa dollaria vuodessa tienaava Mitt Romney oli maksanut vain 14% veroa.


title: Kansakunnan tila -puhe 2012

text: Media arvioi puheen ohjelmajulistukseksi presidentti Obaman uudelleenvalintakampanjalle. Rikkaiden matalan verotuksen esiin nostamisen ajoitusta kehuttiin mutta esimerkiksi The Telegraphin Raf Sanchez oli sitä mieltä, ettei puhe yltänyt vakuuttavuudeltaan lähellekään Obaman ensimmäisen presidentinvaalikampanjan aikaisia esityksiä eikä inspiroinut hänen tukijoitaan.


title: Kansakunnan tila -puhe 2012

text: Opposition perinteisen vastineen Kansakunnan tila -puheelle esitti vuonna 2012 Indianan kuvernööri Mitch Daniels. Daniels kritisoi Obaman esittämää näkemystä julkisen sektorin panostuksesta talouskasvun aikaansaamiseksi ja hänen toimiaan valtiontalouden tasapainottamiseksi kolmen viime vuoden aikana ja syytti häntä poliittisia ristiriitoja kärjistävästä politiikasta. Republikaanien taholta esitettiin myös kritiikkiä, jonka mukaan puhe oli liikaa ehdokkaan, liian vähän istuvan presidentin tyyliin sopiva


title: Jukka Toivonen

text: Jukka Toivonen on suomalainen näyttelijä, koomikko ja käsikirjoittaja. Hänet tunnetaan erityisesti "Jopet Showsta", jossa hän esitti lukuisia hahmoja, joista tunnetuimmat olivat Costa ja vankikarkuri Molo. Toivonen on myös esiintynyt televisiosarjoissa "Nahkiaiset", "Kallio", "Päin perhettä", "Sata lasissa", "Roba" sekä televisioelokuvassa "Kirkkaat kaakelit" ja lyhytelokuvassa "Don't Push the River".


title: Bishopsgaten pommi-isku

text: Bishopsgaten pommi-isku oli Irlannin tasavaltalaisarmeijan 24. huhtikuuta 1993 Lontoossa tekemä autopommi-isku, jossa kuoli yksi ihminen ja haavoittui yli 40. Aineellisten vahinkojen määräksi arvioitiin noin miljardi puntaa. St Ethelburgan keskiaikainen kirkko romahti täysin ja Liverpool Streetin metroasema vaurioitui.


title: Bishopsgaten pommi-isku

text: Pommin räjähtäessä poliisi oli aloittanut alueen evakuoinnin saatuaan varoituksia. Useimmat loukkaantuneista olivat vartijoita, rakennustyöläisiä, huoltohenkilöstöä ja viikonloppuna toimistotöihin tulleita. Surmansa saanut oli 34-vuotias uutisvalokuvaaja Ed Henty.


title: Bishopsgaten pommi-isku

text: Lontoon pormestari lupasi Cityn jatkavan toimintaansa maanantaihin mennessä.


title: HMS Quorn (M41)

text: HMS Quorn (viirinumero M41) on Britannian Kuninkaallisen laivaston Hunt-luokan miinantorjunta-alus.


title: HMS Quorn (M41)

text: Alus laskettiin vesille 23. tammikuuta 1988 Vosper Thornycroftin telakalta, ja aluksen kummina toimi Lady Rosemary Thompson. Alus valmistui 21. huhtikuuta 1989.


title: HMS Quorn (M41)

text: Palvelukseen otettaessa alus sijoitettiin Portsmouthin laivastotukikohtaan, ja siellä tukikohtaan sijoitettuun 2. miinantorjuntalaivueeseen ().


title: HMS Cattistock (M31)

text: HMS Cattistock (viirinumero M31) on Britannian Kuninkaallisen laivaston Hunt-luokan miinantorjunta-alus.


title: HMS Cattistock (M31)

text: Alus tilattiin 29. tammikuuta 1979 Vosper Thornycroftilta ja se laskettiin vesille 22. tammikuuta 1981. Alus valmistui 5. maaliskuuta 1982 luokkansa kolmantena aluksena.


title: HMS Cattistock (M31)

text: Alus aloitti palveluksensa Persianlahden sodassa elokuun puolivälissä sisaralustensa "HMS Atherstonen" ja "HMS Hurworthin" kanssa ensin itäisellä Välimerellä ja myöhemmin Persianlahdella. Osaston tukena oli emälaivaksi muutettu Hecla-luokan tutkimusalus "HMS Herald".


title: HMS Cattistock (M31)

text: Alus törmäsi aallonmurtajaan marraskuun lopulla 2002 lähtiessään kotisatamastaan Portsmouthista. Aluksen kylkeen tuli reilun puolen metrin reikä ja miehistöstä ei kuitenkaan loukkaantunut ketään.


title: Martin Hansen (jalkapalloilija)

text: Martin Hansen (s. 15. kesäkuuta 1990 Brøndby, Tanska) on tanskalainen jalkapalloilija, pelipaikaltaan maalivahti. Hän edustaa Eredivisiessä pelaavaa Heerenveeniä lainalla 2. Bundesliigan Ingolstadtista.


title: Nathan Eccleston

text: Nathan Geoffrey Junior Eccleston (s. 30. joulukuuta 1990 Manchester, Englanti) on englantilainen jalkapalloilija, pelipaikaltaan hyökkääjä. Hän edustaa Englannin mestaruussarjan Blackpoolia.


title: St. Mary’s Catholic Church

text: St. Mary's Catholic Church (suom. 'Neitsyt Marian katolinen kirkko') on roomalaiskatolinen kirkko Indianapolisin kaupungissa Indianan osavaltiossa Amerikan Yhdysvalloissa. Kirkko edustaa tyyliltään uusgotiikkaa. Kirkon rakentaminen aloitettiin vuonna 1910 ja se päättyi vuonna 1912. Kirkon suunnitteli arkkitehti Hermann Gaul. Kirkko on päässyt National Register of Historic Places -rekisteriin. Kirkon ulkoasu on osittain kopioitu Kölnin tuomiokirkolta.


title: Kuninkaalliset lentojoukot

text: Kuninkaalliset lentojoukot () perustettiin 13. toukokuuta 1912 Yhdistyneen kuningaskunnan ilmavoimaksi. Se yhdistettiin ensimmäisen maailmansodan kestäessä kuninkaallisiin ilmavoimiin 1. huhtikuuta 1918. Toinen kuninkaallisiin ilmavoimiin puolustushaaraksi liitetty aselaji oli kuninkaallisen laivaston ilmailupalvelu ().


title: Jay Bothroyd

text: Jay Bothroyd (s. 7. toukokuuta 1982) on englantilainen jalkapalloilija. Hän edustaa tällä hetkellä Sheffield Wednesdayä, jossa hän on lainalla valioliigaseura Queens Park Rangersista.


title: Jay Bothroyd

text: Bothroyed on Arsenalin junioriakatemian kasvatti. Urallaan hän on pelannut muun muassa Coventryssa, Perugiassa, Blackburnissä, Charltonissa, Wolverhamptonissa, Stokessa ja toistaiseksi pisimmän aikaa Cardiffissa ennen siirtymistään nykyiseen seuraansa. Aikaisemmissa seuroissaan Bothroyd on pelannut Englannin valioliigaa sekä ollessaan Blackburnissa (11 ottelua) että Charltonissa (18 ottelua).


title: Jay Bothroyd

text: Bothroyd solmi 12. heinäkuuta 2011 kahden vuoden sopimuksen QPR:n kanssa. Hän teki avausmaalinsa nykyiselle seuralleen 3–1-tappioon päättyneessä vierasottelussa Tottenhamia vastaan 30. lokakuuta 2011.


title: Lentopallon miesten SM-sarjakausi 1963

text: Lentopallon miesten mestaruussarjassa kaudella 1963 Porin Pyrinnön luovuttua yhdentoista joukkueen runkosarja. Kausi oli viimeinen, jolloin sarja pelattiin kesäkaudella. Seuraava kausi käynnistyi jo syksyllä 1963 ja pelattiin talvikaudella. 4.2.1963 SVUL:n lentopallo irtisanoutui Lentopallokomiteasta.


title: Lentopallon miesten SM-sarjakausi 1963

text:
Sarjaan nousivat Finnish Chemicals-57, Karhulan Karto, Porin Pyrintö, Turun Toverit, Savonlinnan Pallokerho, Lautta-Pojat ja Koskenmäen Kisailijat.
Mestarit: Seppo Janhunen, Heikki Jokela, Aimo Järvinen, Pauli Katajisto, Juhani Lampinen, Raimo Lehto, Martti Nyyssönen, Pekka Vilen.


title: Lentopallon miesten SM-sarjakausi 1963

text: Suomen Lentopalloliiton mestaruudesta pelattiin talvella hallisarjana. Liiton mestaruuden voitti Lahden Kimmo ennen Helsingin Tarmoa ja Käpylän Lentopalloilijoita.


title: Aleksei Tokarev

text: Aleksei Vasiljevitš Tokarev (; s. 25. tammikuuta 1973 Irkutsk) on venäläinen kilpapurjehtija.


title: Aleksei Tokarev

text: Tokarev on osallistunut olympialaisiin kerran, Pekingissä 2008. Hän oli tuolloin purjelautailussa 34. eli toiseksi viimeinen voitettuaan vain Kolumbian Santiago Grillon.


title: Leppäyökkönen

text: Leppäyökkönen ("Acronicta alni") on iltayökkösiin kuuluva, Suomessa melko harvinainen perhonen.


title: Leppäyökkönen

text: Aikuinen leppäyökkönen on väritykseltään tummakuvioinen ja harmaa. Etusiiven pohjaväri on vaaleanharmaa, mutta siiven takaosa sekä rengas- ja munuaistäplän ympäristö ovat jokseenkin mustat. Takasiivet ovat valkoiset, ulkoreunastaan vaihtelevasti harmaat. Siipiväli on 33–38 mm.


title: Leppäyökkönen

text: Leppäyökkösen toukka muistuttaa nuorena linnun ulostetta. Viimeisen nahanluonnin jälkeen täysikasvuinen toukka on kuitenkin musta ja siinä on selvät keltaiset poikkiraidat. Toukan jaokkeissa on mustia, airomaisia karvoja.


title: Leppäyökkönen

text: Leppäyökköstä tavataan pohjoisimpia osia lukuun ottamatta koko Euroopassa. Idässä levinneisyysalue ulottuu Japaniin saakka. Suomessa sitä tavataan etelässä ja keskiosassa. Perhoset lentävät kesä-heinäkuussa.


title: Leppäyökkönen

text: Leppäyökkönen elää rehevissä lehti- ja sekametsissä, mutta sitä tavataan myös pensaikoissa, puistoissa ja puutarhoissa. Perhosia tavataan yleensä vain yksitellen. Ne lentävät öisin ja tulevat sekä valolle että syötille. Kotelo talvehtii lahon puun sisällä.


title: Leppäyökkönen

text: Toukka syö lehtipuita, erityisesti tervaleppää ja koivuja.


title: SpaceShipTwo

text: Scaled Composites Model 339 SpaceShipTwo (SS2) on kuusipaikkainen avaruuslentokone. Konetta operoiva Virgin Galactic -yhtiö aikoo kuljettaa sillä turisteja avaruuteen.


title: SpaceShipTwo

text:
Toiminnan oli tarkoitus alkaa 2014, kun koneen koelennot olisi saatu suoritettua. Syksyllä 2014 sattunut vakava onnettomuus koneen koelennolla lykkää kaupallisia lentoja. Lentoja oli tarkoitus tehdä aluksi Uuden Meksikon eteläosasta Spaceport Americasta 2–3 päivittäin, eli vuodessa jopa 800. Suunnitteilla oli myös myöhemmin lentää lentoja Ruotsin Kiirunasta, jossa olisi mahdollista lentää myös revontulien läpi.
Matka avaruuteen maksaa noin 200 000 dollaria, ja yli 600 henkilöä on ostanut paikan sille, mukaan lukien kaksi suomalaista..


title: SpaceShipTwo

text: SpaceShipOne:sta jatkokehitetty SpaceshipTwo-malli lensi ensimmäisen liitolentonsa 10. lokakuuta 2010. Ensimmäinen moottoroitu lento tehtiin 29. huhtikuuta 2013, ja koneen ensimmäinen lento avaruuteen oli suunniteltu vuodelle 2014. Marraskuuhun 2014 mennessä "SpaceShipTwo" oli suorittanut kolme moottoroitua ja 32 moottoroimatonta lentoa VVS Enterpriseksi nimetty alus tuhoutui onnettomuudessa 2014.


title: SpaceShipTwo

text: Helmikuussa 2016 esiteltiin toinen SpaceShipTwo-alus. Alus on varsin suora kopio ensimmäisestä aluksesta ja sen nimeksi on annettu VVS Unity. Unityllä on tarkoitus jatkaa testilentoja, mutta se on myös tehty varsinaisiin turistilentoihin tarkoitetuksi.


title: SpaceShipTwo

text: Toisen aluksen, Unityn, rakentaminen aloitettiin 2012 ja sen julkistuksen aikaan 2016 kolmas on rakenteilla.


title: SpaceShipTwo

text: Vuonna 2007 Virgin Galacticin rakettialusten valmistajalle Scaled Compositesille sattui kolmen ihmisen hengen vaatinut hybridimoottoriräjähdys maanpinnalla tehdyissä rakettitesteissä. Valmistajaa varoitettiin onnettomuuden jälkeen useita kertoja turvallisuusuhista. Muun muassa Kansainvälisen avaruusturvallisuusyhdistyksen asiantuntija Carolynne Campbell kertoo yhdistyksen lähettäneen useita varoituksia.


title: SpaceShipTwo

text: 31. lokakuuta 2014 Virgin Galactic koki uuden takaiskun kun White Knight Two -emoaluksen saattama ensimmäinen valmistunut SpaceShipTwo, "VSS Enterprise" putosi Mojaven autiomaassa Kaliforniassa tehdyllä koelennolla ja sen osat levisivät laajalle alueelle. Konetta ohjasi kaksihenkinen miehistö, joista perämies kuoli ja heittoistuinta käyttänyt kapteeni loukkaantui vakavasti. Koneen valmistajan, Scaled Compositesin mukaan testilennolla käytettiin ensimmäistä kertaa uudenlaista polttoaineseosta.


title: SpaceShipTwo

text: Onnettomuuden vuoksi kaupallisten lentojen aloittaminen lykkääntyy. Yritys ei silti aio luopua avaruusturismisuunnitelmistaan vuoden 2014 onnettomuuden takia.


title: SpaceShipTwo

text: Aluksen moottori on hybridimoottori, joka käyttää ajoaineenaan kiinteää kumimaista polttoainetta ja nestemäistä typpioksidi hapetinta.


title: SpaceShipTwo

text: SpaceShipTwo nostetaan ensin WhiteKnightTwo-kantoaluksen kyydissä ylös ilmakehään, josta se pudotetaan itsenäiselle lennolle. Lennolla alus nousee noin 120 kilometrin korkeuteen. Lento kestää noin kaksi tuntia, josta avaruuspomppua kestää noin 30 minuuttia ja painottomuutta noin 7 minuuttia. Lennolla kiihtyvyydet ovat luokkaa 6"g" – 3,5"g." "Suurimman nopeutensa, 3,5 än., alus saavuttaa noin 8 minuuttia rakettimoottorin sytyttämisen jälkeen."


title: Frontside Ollie

text: Frontside Ollie on suomalaisen popartisti Robinin debyyttisingle hänen esikoisalbumiltaan "Koodi". Universal Music julkaisi "Frontside Ollien" 16. tammikuuta 2012 ja kappaleesta tuli nopeasti Internet-ilmiö. Single sijoittui ensimmäiseksi Suomen virallisella latauslistalla ja nousi myös iTunesin myydyimmäksi kappaleeksi Suomessa.


title: Frontside Ollie

text: "Frontside Ollien" musiikkivideo julkaistiin videopalvelu YouTubessa 13. tammikuuta 2012 ja sitä on katsottu siellä yli 16 miljoonaa kertaa. Kappaleen vastaanotto on ollut kaksijakoinen: kappale on jakanut runsaasti mielipiteitä.


title: Frontside Ollie

text: "Frontside Ollie" valittiin Emma-gaalassa vuoden 2012 biisiksi. Robin voitti myös kolme muuta kategoriaa.


title: Frontside Ollie

text: "Frontside Ollie" on Sana Mustosen sanoittama. Kappale kertoo rullalaudalla tehtävästä tempusta, frontside olliesta. Inspiraation Mustonen kertoo saaneensa pojaltaan.


title: Dino-Dan

text: Dino-Dan () on kanadalainen 6–12-vuotiaille lapsille suunnattu televisiosarja. Sarjaa esitetään muun muassa Kanadassa, Yhdysvalloissa ja Australiassa. Suomessa sarjaa on näytetty "Galaxi"-ohjelmassa Yle TV2 -kanavalla.


title: Dino-Dan

text: Sarja kertoo dinosauruksista kiinnostuneesta kymmenvuotiaasta pojasta, jota näyttelee Jason Spevack. Sarjassa esiintyy tavallisten näyttelijöiden lisäksi tietokoneanimoituja dinosauruksia.


title: Dino-Dan

text: "Dino-Dan" on voittanut muun muassa Shaw Rocket Prize -palkinnon vuonna 2010 parhaana kanadalaisena lasten televisiosarjana. Samana vuonna se oli ehdolla Gemini-palkinnon saajaksi.


title: Gilbert & George

text: Gilbert & George (oik. Gilbert Prousch, s. 1943 ja George Passmore, s. 1942) on brittiläinen taiteilijapari, joka luo käsitetaidetta ja osallistuu itse omiin taideteoksiinsa.


title: Gilbert & George

text: Parin ensimmäiset teokset 1960-luvun lopulla olivat performansseja, joissa he tanssivat liikemiehiksi pukeutuneina. Vuonna 1969 luotu "Singing sculpture" loi pohjan heidän maineelleen, ja heidät kutsuttiin moniin paikkoihn esiintymään joskus tuntikausien ajan. Myöhemmin he tekivät samantyylisiä videoita. Suurten hiilipiirrosten jälkeen pari siirtyi käyttämään valokuvia, joista se rakensivat moniosaisia värikkäitä suurikokoisia töitä.


title: Caterham CT01

text: Caterham CT01 on malesialaisen Formula 1 -talli Caterhamin käyttämä auto kaudella 2012. Auton suunnittelua on johtanut tallin tekninen päällikkö Mike Gascoyne. Caterham CT01:sen julkistuspäivämääräksi oli ilmoitettu 26. tammikuuta, mutta auto julkistettiinkin jo päivää aikaisemmin. Auto käyttää Renaultin valmistamaa 2,4 litran V8-moottoria.


title: Caterham CT01

text: Autoa kuljettivat suomalainen Heikki Kovalainen ja venäläinen Vitali Petrov. Talvitesteissä tallilla oli vaikeuksia auton jousituksen kanssa. Barcelonassa autoon piti vaihtaa myös moottori sähkövian vuoksi. Tallin testikuljettajina toimi Giedo van der Garde ja Alexander Rossi, joista van der Garde ajoi kuudessa ja Rossi kerran perjantain ensimmäisissä harjoituksissa.


title: Taistelukenttä Maa

text: Taistelukenttä Maa (engl. "Battlefield Earth") on vuonna 2000 julkaistu tieteistoimintaelokuva, joka perustuu L. Ron Hubbardin romaaniin "Battlefield Earth" vuodelta 1982. Elokuvan tarina sijoittuu vuoteen 3000, jolloin avaruusolennot ovat valloittaneet maapallon ja alistaneet ihmiset.


title: Taistelukenttä Maa

text: Elokuvan pääosia esittävät John Travolta, Barry Pepper, Forest Whitaker, Kim Coates, Sabine Karsenti, Kelly Preston, Michael Byrne, Richard Tyson, Tim Post ja John Topor. Elokuvan on ohjannut Roger Christian. Musiikin sävelsi Elia Cmiralin ja elokuvan tuottivat Jonathan Krane, Elie Samaha ja John Travolta. Käsikirjoituksesta vastasivat Corey Mandell ja J. D. Shapiro.


title: Taistelukenttä Maa

text: Elokuvan levittäjä on Warner Bros. Elokuvan aikaansaamisessa John Travoltalla oli suurin henkilökohtainen panos. Hän muun muassa lobbasi elokuvaa eri tahoilla, sijoitti omia rahojaan elokuvan valmistumiseen ja oli mukana tuottajana sekä pääosan esittäjänä.


title: Taistelukenttä Maa

text: Elokuva ei ollut taloudellinen menestys ja se tuotti tekijöilleen yli 73 miljoonan dollarin tappiot.


title: Taistelukenttä Maa

text: Se voitti yhteensä ennätykselliset yhdeksän Razzie-palkintoa: huonoimmasta elokuvasta, huonoimmasta ohjauksesta, huonoimmasta käsikirjoituksesta, huonoimmasta miespääosasta, huonoimmasta miessivuosasta, huonoimmasta naissivuosasta, huonoimmasta näyttelijäkaksikosta, huonoimmasta draamasta viimeisen 25 vuoden ajalta ja huonoimmasta vuosikymmenen elokuvasta, joista kaksi viimeksi mainittua vuonna 2005 ja 2010.


title: The River

text: The River tarkoittaa seuraavia asioita:


title: Lainahöyhenissä (vuoden 1996 elokuva)

text: Lainahöyhenissä ("The Birdcage") on vuonna 1996 ensi-iltansa saanut komediaelokuva. Elokuvan on ohjannut Mike Nichols. Se oli taloudellinen menestys. Elokuva perustuu Jean Poiret’n näytelmään "La Cage aux Folles". Samasta aiheesta on tehty italialais-ranskalainen elokuva "Hullujen häkki" (1978).


title: Lainahöyhenissä (vuoden 1996 elokuva)

text: Elokuvan pääosia esittävät Robin Williams, Nathan Lane, Gene Hackman, Dianne Wiest, Dan Futterman, Calista Flockhart, Hank Azaria, Christine Baranski ja Tom McGowan.


title: Australian Grand Prix 2012

text: Australian Grand Prix 2012 (virallisesti 2012 Formula 1 Qantas Australian Grand Prix) oli Formula 1 -kauden 2012 ensimmäinen osakilpailu. Kilpailuviikonloppu alkoi vapailla harjoituksilla perjantaina 16. maaliskuuta ja huipentui itse osakilpailuun 18. maaliskuuta. Kilpailu oli järjestyksessään 28. Formula 1 -sarjan Australian Grand Prix ja 17. Melbourne Grand Prix Circuit -radalla ajettu osakilpailu.


title: Australian Grand Prix 2012

text: 58 kierroksen mittaisen kilpailun voitti Jenson Button, joka ajoi voittoon kolmatta kertaa urallaan. Edellisen kauden maailmanmestari Sebastian Vettel sijoittui toiseksi. Kolmas sija meni paalupaikalta lähteneelle Lewis Hamiltonille. Australialaiskuljettaja Mark Webber ylsi kilpailun neljänneksi tehden näin parhaan tuloksensa kotikilpailussaan.


title: Australian Grand Prix 2012

text: Kilpailussa radalla nähtiin ennätykselliset kuusi kuljettajien maailmanmestaria samaan aikaan, kun kauden 2007 maailmanmestari Kimi Räikkönen teki paluun sarjaan. Ensimmäistä kertaa sitten vuoden 1973 Saksan osakilpailun lähtöruudukossa ei nähty ainoatakaan italialaiskuljettajaa.


title: Australian Grand Prix 2012

text: Vitantonio Liuzzin menetettyä kuljettajan paikkansa edellisen kauden jälkeen ja Vitali Petrovin korvattua Jarno Trullin Caterhamilla ennen kauden alkua tuli kauden 2012 Australian avausosakilpailusta ensimmäinen kilpailu, jossa ei ollut mukana ainoatakaan italialaiskuljettajaa sitten kauden 1973 Saksan Grand Prix'n. Kilpailussa oli mukana myös ennätykselliset kuusi kuljettajien maailmanmestaruuden voittanutta kuljettajaa. Lisäksi lähtöruudukossa nähtiin ensimmäistä kertaa kaksi australialaista kuljettajaa kotikilpailussa.


title: Australian Grand Prix 2012

text: Edellisellä kaudella radalla käytettiin pääsuoraa avattavalle takasiivelle tarkoitettuna alueena. Kaudelle 2012 radalle lisättiin toinen alue mutkien kaksi ja kolme väliselle suoralle. Molemmille alueille käytettiin yhteistä mittauspistettä mutkassa 14. Muutoksia tehtiin myös muutamien mutkien ulostuloihin lisäämällä niihin paksumpaa ja joustavampaa keinonurmea hillitsemään kuljettajien ajautumista radan ulkopuolelle.


title: Australian Grand Prix 2012

text: Mercedeksen F1 W03 -autojen takasiipijärjestelmästä tehty valitus selvitettiin kisaviikonlopun alla. FIA:n tekninen delegaatti Charlie Whiting tutki Mercedeksen ratkaisun, mutta piti sitä täysin sääntöjenmukaisena. Mercedeksen nk. F-putkijärjestelmässä auton sisälle rakennetetut putket avautuivat avattavan takasiiven yhteydessä saaden näin takasiiven sakkaamaan ja suoranopeuden kasvamaan.


title: Australian Grand Prix 2012

text: HRT-talli ei onnistunut saamaan Pedro de la Rosan autoa ajoissa valmiiksi torstain katsastusta varten. Talli ajatti Barcelonassa uuden F112-autonsa ensimmäiset kierrokset Narain Karthikeyanilla vain kahta viikkoa ennen Australian osakilpailua. HRT pyysi lisää aikaa saadakseen de la Rosan auton kokoon viikonloppua varten. FIA antoi tallille lisäaikaa kello 11 paikallista aikaa ennen kuin auto tuli esitellä kilpailun tuomaristolle. Talli onnistui lopulta saamaan auton kokoon ja se läpäisi katsastuksen mahdollistaen näin de la Rosan osallistumisen Australian osakilpailuun. HRT ei kuitenkaan onnistunut saamaan autoa radalle vielä ensimmäisessä vapaassa harjoituksessa.


title: Australian Grand Prix 2012

text: Formula 1 -debyyttinsä tekivät ranskalaiset Charles Pic Marussialla ja Jean-Éric Vergne Toro Rossolla. Ensimmäistä kertaa Australiassa kilpaa ajoivat ranskalainen Romain Grosjean, joka ajoi Renaultilla kauden 2009 puolivälistä alkaen sekä australialainen Daniel Ricciardo, joka ajoi edellisellä kaudella Hispania-tallin toisena kisakuljettajana Britannian osakilpailusta lähtien.


title: Australian Grand Prix 2012

text: Rengastoimittaja Pirelli toimitti kilpailuviikonloppua varten talleille valkoisella raidalla merkityt puolikovat renkaat kovempana seoksena ja keltaisella raidalla merkityt pehmeät renkaat pehmeämpänä seoksena. Edellisellä kaudella kovia renkaita käytettiin kovempana seoksena ja puolikovia pehmeinä.


title: Australian Grand Prix 2012

text: Ensimmäisten harjoitusten alkupuolella radalla nähtiin hyvin vähän autoja kostean radan vuoksi. Ajolinja osoittautui liian märäksi kuivan kelin renkaille, mutta liian kuivaksi välikelin renkaille. Tämän vuoksi usiemmat kuljettajat ajoivat vain niin kutsutun installaatiokierroksen eli varikolta ulos ja takaisin varikolle saman kierroksen aikana. Kun ajolinja alkoi vähitellen kuivua, kuljettajat lähtivät yksi toisensa jälkeen radalle. Ensimmäiset kärkiajat kellottivat Mercedes-kaksikko Nico Rosberg ja Michael Schumacher sekä Sauberin Kamui Kobayashi. Narain Karthikeyanin HRT-auto pysähtyi mutkaan 13 moottorin sammuttua öljyn ylikuumentumisen vuoksi. Koska Pedro de la Rosan autoa ei saatu valmiiksi ensimmäistä sessiota varten, ei HRT:lle kirjattu ainoatakaan ajettua kierrosaikaa. Paluun sarjaan tehnyt Kimi Räikkönen kärsi teknisistä ongelmista, minkä vuoksi hän ei kyennyt ajamaan kuin kahdeksan kierrosta. Felipe Massa spinnasi radalta jakson loppupuolella mutkassa yhdeksän. Parhaan ajan ajoi lopulta Jenson Button. Toisena osion päätti Lewis Hamilton kaksi kymmenystä jääneenä ja kolmantena Michael Schumacher vajaa seitsemän kymmenystä kärkiajasta jääneenä.


title: Australian Grand Prix 2012

text: Sade ensimmäisen ja toisen harjoitusjakson välillä tarkoitti kosteaa rataa myös perjantain toiselle harjoitusjaksolle. Sade myös huuhtoi pois radan pintaan tarttuneen kumin ja heikensi näin pitoa. Toro Rosson kuljettajat olivat ensimmäiset kuljettajat radalla. He keräsivät tietoa renkaiden suorituskyvystä märällä säällä. 40 minuuttia osion alun jälkeen radalle oli jo muodostunut kuivaa ajolinjaa. Ensimmäisenä kunnon ajan ajoi Sergio Pérez, jonka esimerkkiä muut seurasivat pian perässä. Viimeisen 15 minuutin aikana vielä hieman kostealla radalla kuljettajat tekivät kierrosaikoja pehmeillä renkailla. Pérezin pohjanoteerauksen löi Force Indian Nico Hülkenberg, joka puolestaan hävisi yhden sekunnin kymmenesosan koko osion kärkiajan kellottaneelle Schumacherille. Monet häntäpään tallien kuljettajat sijoittuivat lopputuloksissa yllättävän korkealle, tosin aikaerot kärkiaikaan olivat varsin suuria. Useat kuljettajat, Heikki Kovalainen, Mark Webber ja Pastor Maldonado mukaan lukien, pyörähtivät radalla. Sessio saatiin kuitenkin vietyä läpi keskeytyksettä. HRT:n huono päivä sai jatkoa, kun Karthikeyanin auto hajosi toistamiseen radalle, tällä kertaa mutkaan kuusi. De la Rosa sai ajettua vain yhden kierroksen ja jäi ilman aikaa. Hänen autonsa kärsi hydrauliikkaviasta.


title: Australian Grand Prix 2012

text: Lauantaiaamuna ajetun tunnin mittaisen kolmannen session aikana sää oli lämmin ja aurinkoinen mahdollistaen kunnollisten vetojen ajamisen. Rosberg ja Schumacher olivat jälleen hyvässä vauhdissa ennen Romain Grosjeanin ajamaa uutta pohja-aikaa 20 minuuttia ennen osion päättymistä. Grosjeania paremman kierroksen pystyi tekemään vain Hamilton, joka nousi kärkipaikalle viimeisellä minuutilla. Hallinneen maailmanmestaritalli Red Bullin kuljettajat eivät saaneet kumpikaan ajettua yhtään kunnollista aikakierrosta. Webberin nopein kierros meni pilalle Schumacherin pyörähdettyä mutkassa yhdeksän ja aiheuttaen keltaiset liput. Hallinnut maailmanmestari Sebastian Vettel spinnasi radalta mutkassa viisi pian sen jälkeen, kun hänen autoonsa oli vaihdettu pehmeät renkaat aikakierrosta varten. De la Rosa puolestaan onnistui ajamaan ensimmäisen kokonaisen aikakierroksen koko viikonlopun aikana. Aika oikeutti tulosluettelon toiseksi viimeiseen sijaan reilulla seitsemän sekunnin erolla kärkeen - taakse jäi ainoastaan tallitoveri Karthikeyan. Myöhemmin de la Rosa joutui palaamaan varikolle auton ohjaustehostinongelmien vuoksi. Session kärkiajasta laskettu 107 prosentin karsinta-aika enteili tallin kuljettajien karsiutuvan kilpailun ulkopuolelle.


title: Australian Grand Prix 2012

text: Aamun vapaiden harjoitusten jälkeen pidetyssä V8 Supercars -sarjan osakilpailussa sattui onnettomuus mutkan kolme ulostulossa, minkä vuoksi radalle levitettiin hiekkaa ja sammutusvaahtoa. Osakilpailun uusintalähtö viivästyi lopulta 25 minuuttia. Tämän vuoksi kilpailua lyhennettiin, jotta se ehdittiin ajamaan ennen aika-ajoja. Lyhennetyn kilpailun vuoksi autot eivät ehtineet kokonaan siivoamaan kaikkea hiekkaa mutkan ulostulosta. Tämän vuoksi hiekkaa oli radalla vielä aika-ajojen alkaessa.


title: Australian Grand Prix 2012

text: Aika-ajojen ensimmäisessä osiossa radalla oli runsaasti liikennettä, mikä johti useiden kuljettajien epäonnistumiseen aikakierroksella. HRT-tallin kuljettaja Narain Karthikeyan oli haitaksi aikakierroksella oleville autoille jopa kolmessa erillisessä tilanteessa. Osion parhaan ajan ajoi yllättäen Kamui Kobayashi. Toiselle sijalle ylsi Jean-Éric Vergne ja kolmannelle Sergio Pérez. Ferrarin Felipe Massa oli vaarassa pudota toisesta osiosta, mutta onnistui nousemaan kuudentoista parhaan joukkoon viimeisellä aikakierroksella. Kimi Räikkönen epäonnistui omalla nopealla kierroksellaan osion loppupuolella. Räikkönen ajoi leveäksi mutkassa 12, minkä jälkeen hän hidasti vauhtia valmistautuakseen uudelle nopealle kierrokselle. Ruutulippu ehti kuitenkin liehua ennen kuin Räikkönen ylitti uudelleen lähtöviivan. Hän putosi ensimmäisenä kuljettajana aika-ajojen toisesta osiosta. HRT-kuljettajat Pedro de la Rosa ja Karthikeyan jäivät osion peränpitäjiksi. Myöhemmin molempien kuljettajien oikeus osallistua kilpailuun evättiin, sillä heidän aikansa olivat yli 107 prosenttia osion kärkiajasta. De la Rosa jäi karsintarajasta 1,2 sekuntia ja Karthikeyan 1,4 sekuntia. Myös edellisenä vuonna molemmat HRT-tallin autot jäivät karsintarajasta Australian osakilpailussa.


title: Australian Grand Prix 2012

text: Yllättävät putoamiset saivat jatkoa toisessa osiossa, kun Fernando Alonso pyörähti radalta ulos ensimmäisessä mutkassa. Auto jäi paikoilleen soraan eikä Alonso saanut sitä enää liikkeelle omin voimin. Tämä tarkoitti sitä, että Alonso ei voinut enää osallistua aika-ajoihin. Hän ehti ajamaan itselleen ajan, joka riitti lopulta 12. sijaan. Alonson auto jäi niin vaaralliseen paikkaan, että osio keskeytettiin punaisin lipuin auton poissiirtämiseksi. Aika-ajot jatkuivat tämän jälkeen normaalisti. Alonson tallitoveri Massa pääsi niukasti mukaan toiseen osioon, mutta jäi lopulta kuudenneksitoista karsiutuen pois viimeisestä osiosta. Ensimmäisen osion kovinta vauhtia pitänyt Kobayashin aika riitti toisessa osiossa 13. ruutuun. Kobayashin tallitoveri Pérez kärsi vaihdelaattikkoviasta ja jäi osiossa ilman aikaa. Pérez sai myöhemmin viiden lähtöruudun rangaistuksen tallin jouduttua vaihtamaan auton vaihdelaatikon. Viimeiseen osioon onnistui pääsemään mukaan myös Force Indian Nico Hülkenberg. Force Indian toinen kuljettaja, Paul di Resta, karsiutui sijalla 15.


title: Australian Grand Prix 2012

text: Viimeinen osio alkoi Mercedes Grand Prix'n kaksoisjohdolla Nico Rosbergin kellotettua kärkiajan ja Michael Schumacherin ajettua toiseksi nopeimman ajan käyetyillä pehmeillä renkailla. Molemmat kävivät vaihtamassa uudet renkaat, joilla he pyrkivät parantamaan aikojaan. Rosberg teki kuitenkin jarrutusvirheen ensimmäisellä kierroksella ja putosi sijalle seitsemän. Schumacher kamppaili hetken aikaa paalusijasta, mutta McLarenin Lewis Hamilton teki uuden paaluajan ja samalla myös kisaviikonlopun nopeimman ajan alittaen ainoana minuutin ja 25 sekunnin kierrosajan. Hamiltonin tallitoveri Jenson Button vei toisen ruudun. Kärjestä kolmanneksi pudonnut Schumacher sai lopulta tyytyä neljänteen sijaan Lotuksen Romain Grosjeanin yllätettyä nappaamalla kolmannen sijan. Red Bull -kuljettajat valtasivat ruudut viisi ja kuusi. Mark Webber ajoi tasavahvan kierroksen, jonka loppuaika ei kuitenkaan riittänyt kuin vasta viidenteen sijaan. Viimeisen kierroksen varaan aikansa jättänyt hallitseva maailmanmestari Sebastian Vettel kellotti kuudenneksi nopeimman ajan. Osion alussa kärkiajan kellottanut Rosberg jäi seitsemänneksi. Kahdeksannen sijan vei Williamsin Pastor Maldonado ja yhdennäksen sijan Hülkenberg. Ajatta jäänyt Toro Rosso -kuljettaja Daniel Ricciardo jäi osion viimeiseksi.


title: Australian Grand Prix 2012

text: Jenson Button sai parhaan lähdön toisesta ruudusta napaten kilpailun kärkipaikan ensimmäisessä mutkassa. Romain Grosjean putosi ensimmäisen mutkan puristuksessa kolmannelta sijalta kuudenneksi. Myös Mark Webber menetti lähdössä useita sijoja jäätyään Jean-Eric Vergnen ja Nico Hülkenbergin väliin. Hülkenberg joutui keskeyttämään saatuaan taistossa osumaa autoonsa. Osumaa sai osakseen myös Kamui Kobayashi, jonka auton takasiipeä hipaisi tallitoveri Sergio Pérez. Samaan aikaan Bruno Sennan Williams kääntyi radalla sivuittain kolaroiden Daniel Ricciardon Scuderia Toro Rosson kanssa. Molemmat kuljettajat joutuivat tulemaan varikolle heti ensimmäisellä kierroksella, minkä seurauksena he putosivat letkan loppupäähän. Mercedes-kuljettajat Michael Schumacher ja Nico Rosberg onnistuivat nousemaan sijoille kolme ja neljä. Pian tämän jälkeen Sebastian Vettel onnistui kuitenkin ohittamaan Rosbergin. Grosjean kolaroi mutkassa 13 Pastor Maldonadon kanssa, minkä seurauksena ranskalaisen kilpailu päättyi toisella kierroksella Lotuksen ripustusten hajottua. Fernando Alonso raivasi tiensä kahdenneltatoista sijalta seitsemänneksi ensimmäisten kierrosten aikana. Alonso sai pientä hyötyä Schumacherin keskeytyksestä. Seitsenkertaisen maailmanmestarin kilpailu päättyi vaihdelaatikon hajoamiseen ensimmäisessä mutkassa kymmenennellä kierroksella.


title: Australian Grand Prix 2012

text: Ensimmäisen varikkokäynnin teki Felipe Massa kierroksella 14 takarenkaiden menetettyä pitoa. Useat muut kuljettajat tekivät varikkopysähdyksiä samoihin aikoihin, mikä enteili siirtymistä kolmen pysähdyksen taktiikkaan. Kovemmilla renkailla kilpailunsa aloittanut Pérez sen sijaan jatkoi radalla pidempään kuin kukaan muu käyttäen yhden pysähdyksen taktiikkaa, jota hän käytti usein myös edellisen kauden kilpailuissa. Meksikolaiskuljettaja onnistuikin nousemaan taktiikkansa avulla useita sijoja. Kilpailua johtanut Button joutui luovuttamaan varikkostoppinsa myötä kilpailun kärkipaikan hetkellisesti Lewis Hamiltonille, mutta sai sen takaisin heti seuraavalla kierroksella Hamiltonin poikettua varikolle. Button jatkoi menoaan kärjessä, mutta kamppailu muista palkintosijoista kiihtyi hänen selkänsä takana Hamiltonin ja Vettelin kesken. Myös Kimi Räikkönen oli hetken aikaa kilpailussa varsin korkeilla sijoilla, mutta putosi varikkokäynnin myötä taaemmas.


title: Australian Grand Prix 2012

text: Ohjausongelman vuoksi Caterhamin Vitali Petrov joutui keskeyttämään kilpailunsa lähtösuoralle aivan varikkomuurin viereen. Koska auton jäi vaaralliseen paikkaan, päätettiin Australian osakilpailuille ominainen turva-auto tuoda radalle kierroksella 37. Turva-auto sai monet kuljettajat tekemään varikkostopin vielä samalla kierroksella. Eniten turva-autosta hyötyi Vettel, joka kykeni nappaamaan toisen sijan Hamiltonilta. Uusien sääntöjen myötä kierroksen jääneiden autojen annettiin ohittaa turva-auto ja siirtyä letkan perälle. Kun järjestys oli saatu palautettua ja Petrovin auto siirrettyä, kilpailu pääsi kierroksella 41 uudelleen käyntiin Buttonin johdolla. Heti Buttonin kannassa roikkuivat Vettel, Hamilton, Webber ja Fernando Alonso. Button otti heti uusintalähdön jälkeen kolmen sekunnin eron. Hamilton ei päässyt ohi Vettelistä ja joutui Webberin ohittamaksi pudoten sijalle neljä. Kuudentena ollut Maldonado hiosti viidentenä ajanutta Alonsoa. Ferrarin tiimiradion viesti paljasti Alonson renkaiden olevan nopeasti kulumassa, mikä helpotti Maldonadon painostusta. Maldonado kuitenkin sortui omaan virheeseen mutkassa seitsemän ajautuen ulos radalta ja kolaroiden autonsa reunamuureihin viimeisellä kierroksella. Maldonado ei loukkaantunut kolarissa, eikä turva-autoa ehditty enää ottamaan radalle viimeisellä kierroksella. Hän sijoittui lopulta kolmanneksitoista ajettuaan yli 90 prosenttia kilpailusta. Toinen Williams-kuljettaja, Bruno Senna, kolaroi Massan kanssa muutama kierros turva-autoepisodin jälkeen mutkassa kolme. Massan ajokki sai yhteenotossa osumaa niin pahasti, että hän joutui keskeyttämään kilpailun. Myöskään Senna ei pystynyt jatkamaan koko kilpailua loppuun asti, mutta sai silti kuudennentoista sijan onnistuttuaan ajamaan yli 90 prosenttia kilpailusta. Heikki Kovalaisen kilpailu päättyi jousituksen ja ohjauksen pettämiseen kierroksella 44. Kovalainen sai myöhemmin vielä rangaistuksen seuraavaan osakilpailuun ohitettuaan luvattomasti kaksi autoa turva-auton ollessa radalla.


title: Australian Grand Prix 2012

text: Jenson Button voitti kilpailun kolmatta kertaa Australiassa. Toiseksi sijoittui Vettel kaksi sekuntia Buttonille hävinneenä. Kolmantena maalilinjan ylitti niukasti Webberistä ohi päässyt Hamilton. Webberin neljäs sija on hänen paras sijoituksensa kotikilpailussaan. Maldonadon kolari viimeisellä kierroksella antoi Alonson ajaa rauhassa viidenneksi. Kuudennen sijan vei Kamui Kobayashi. Nico Rosberg ja Pérez kamppailivat Räikkösen edellä seitsemännestä sijasta. Mutkissa 11 ja 12 Rosberg osui lievästi Pérezin autoon yrittäessään ohittaa tätä. Räikkönen hyödynsi tilanteen ohittaen molemmat ja sijoittuen seitsemänneksi. Pérez ylsi kahdeksanneksi. Rosbergin renkaan puhkaisi ilmeisesti Maldonadon autosta levinnyt romu, minkä vuoksi hän putosi sijalle 12. Scuderia Toro Rosso -kuljettaja Jean-Éric Vergne teki virheen mutkassa 13 avaten oven Paul di Restalle ja Daniel Ricciardolle. Ricciardo ja di Resta kisasivat viimeisistä pistesijoista maaliviivalle asti. Pidemmän korren veti Ricciardo, joka palkittiin kahdella pisteellä. Di Resta sai viimeisen pistesijan kymmenentenä. Yhdestoista sija meni ohitetuksi tulleelle tulokaskuljettaja Vergnelle. Marussia-kuljettaja Timo Glock ohitti maaliviivan neljäntenätoista kierroksen jääneenä. Viidestoista sija meni tallitoveri Charles Picille ja viimeinen sija aiemmin keskeyttäneelle Sennalle.


title: Australian Grand Prix 2012

text:
Ensimmäiset vapaat harjoitukset ajettiin perjantaina.
Myös toiset vapaat harjoitukset ajettiin perjantaina.
Kolmannet vapaat harjoitukset ajettiin lauantaina ennen aika-ajoja.
Kymmenenen kärki osakilpailun jälkeen.


title: Diddy Kong Racing DS

text: Diddy Kong Racing DS on Raren kehittämä ja Nintendon vuonna 2007 julkaisema kilpa-ajopeli joka julkaistiin Nintendo DS-konsolille. Diddy Kong Racing DS on uudelleentehty versio paljon kritisointia saaneelle Diddy Kong Racingille. Toisin kuin edeltäjä, tätä peliä ei ole julkaistu ollenkaan Japanissa.


title: Diddy Kong Racing DS

text: Diddy Kong Racing DS-pelissä pelaajan täytyy läpäistä erilaisia kilpa-ajoja ja läpäistä sen myötä erilaisia maita. Pelaaja voi tässä pelissä edeltäjän tapaan ohjata auton lisäksi erilaisia muitakin kulkuvälineitä, jotka ovat ilmatyynyalus ja lentokone, jokaisessa radassa pelaaja kohtaa erilaisia ilmapalloja joista voi saada erilaisia avusteita kuten ohjuksen jota voi muiden avusteiden tavoin kehittää säästämällä avusteen seuraavan ilmapallon keräämiseen asti, ilmapalloja on joka radalla eri värisiä joista punaisesta saa ohjuksen, sinisestä vauhtilisän, vihreästä öljyläikän, keltaisesta kilven ja monivärisestä puolestaan magneetin, pelaaja voi kuitenkin ostaa myös lukuisia lisäavusteita saatavaksi erilaisille ilmapalloille. Tässä pelissä pelaaja voi uutena juttuna kerätä kaikilta radoilta erilaisia kolikoita joilla voi kehittää ajoneuvon kykyjä.


title: Diddy Kong Racing DS

text: Pelaaja voi myös pelata kilpailujen lisäksi pallojenpoksauttamiskilpailuja joissa täytyy puolestaan poksauttaa mahdollisimman monta vastaantulevaa ilmapalloa Taj:n lentävältä matolta. Kun pelaaja on saanut läpäistyä kaikki normaalit kisat yhdestä maasta, hän kohtaa kyseisen maan vastuksen. Jos pelaaja on läpäissyt jokaisen kilpailun ja vastuksen, hän avaa myös kyseisen maan Grand Prixin jossa täytyy päästä mahdollisimman hyvälle sijalle. Jos pelaaja on saanut läpäistyä kaikki valmiiksi auki olevat maat täysin läpi ja päihittänyt Diddy Kongin arkkivihollisen Wizpigin, hän avaa erikoismaan jossa on tavallisten kisojen ja Grand Prixin lisäksi ovi, josta pääsee vasta sitten sisään kun on luonut moninpelitilassa T.T:n toivekisan joilla voi puolestaan kisata muita pelaajia vastaan, moninpelitilassa pelaaja voi myös pelata mm. keräyskisoja joissa täytyy kerätä ennen muita pelaajia viisi Taj-merkkiä ja taisteluja taisteluradoilla joilla voi taistella muita pelaajia vastaan.


title: Diddy Kong Racing DS

text: Diddy Kong Racing DS sai pääosin keskinkertaisia vastaanottoja. Game Rankings antoi sille arvosanaksi 67%. Metacriticiltä se sai hieman huonomman arvosanan, sillä se antoi pelille 39 arvostelijan antamien arvosanojen keskiarvoksi 63/100.


title: Diddy Kong Racing DS

text: Ngamer, epävirallinen brittiläinen Nintendo-lehti yllättyi Diddy Kong Racing DS:n erilaisten kilpailuen määrästä ja laajasti nautittavasta verkkopelimoodista, mutta kritisoi kosketusnäyttökohtauksien huonoa laatua, pallojen poksauttamispeliä Taj-hahmon matolla ja kolmatta pomotaistelua. Official Nintendo Magazine myös kritisoi peliä ratojen pilviasettamisesta (joka saa arvioijat tylsistymään) ja satunnaisesti luotuja mäkiä ja metkuja. Nämä tekijät vaikuttivat siihen että peli sai arvosanaksi 80%.


title: Diddy Kong Racing DS

text: GameSpot antoi pelille arvosanaksi 6.7/10 ollen yllättynyt aktiviteettien määrästä, muokattavista piirteistä ja verkkopelistä, kritisoiden kuitenkin pelin joidenkin osioiden ikävyyttä ja joitakin kosketusnäyttöohjaimia.


title: Diddy Kong Racing DS

text: 25. heinäkuuta 2007 mennessä peliä oltiin myyty 1.04 miljoonaa kappaletta maailmanlaajuisesti.


title: Taideterapia

text: Taideterapia on terapiamuoto, jossa käytetään hyväksi erilaisia taiteellisia ilmaisumuotoja, mutta johon ei kuitenkaan liity taiteellisia tavoitteita. Terapian välineenä voi toimia musiikkiterapia, luova tanssi tai kirjallisuusterapia.


title: Taideterapia

text: Kuvataideterapian tunnetuimpia suuntauksia on ekspressiivinen taideterapia ja käytetyimpiä muotoja maalaaminen. Maalauksen ohella voidaan käyttää muun muassa savitöitä ja piirustusta. Työskentely muuttuu terapiaksi silloin, kun sillä haetaan muutosta, kuten tasapainoa ja eheytymistä. Taideterapiamaalauksen alullepanijoita oli Rudolf Steiner.


title: Taideterapia

text: Esimerkiksi Steinerin oppilaan Margarethe Hauschkan taideterapiassa ei ole oikeaa tai väärää, rumaa tai kaunista työtä. Maalaustekniikka on märkää märälle tekniikka Stockmar-akvarellein. Maalaustyyli on usein abstraktia väreillä leikkimistä, ilman esittävän kuvan muodostumista paperille. Savityössä savea työstetään ilman apuvälineitä ja vettä.


title: Taideterapia

text: Taideterapeutti ammattina alkoi muotoutua 1960–70-luvuilla. Koulutukseen kuuluu sekä taiteen että psykoterapian hallintaa. Koulutusta järjestetäänkin sekä terveydenhuollon ja sosiaalialan että taiteen oppilaitoksissa, ja niillä on erilaisia painotuksia.


title: Taideterapia

text: Taideterapiaa voi opiskella Aalto-yliopiston taiteiden ja suunnittelun korkeakoulussa, mutta kurssi ei oikeuta ammattinimikkeeseen tai pätevyyteen. Laajaa ekspressiivistä taideterapeuttikoulutusta on ollut jo 15 vuotta Inartes Instituutissa, jolla on koulutusyhteistyö sveitsiläisen EGS Yliopiston kanssa. Muun muassa Lapin yliopistossa voi opiskella ekspressiivistä taideterapiaa. Taideterapiaa opetetaan myös kansanopistoissa ja yksityisissä kouluissa, joissa käytetään nimikettä taideterapeutti. Musiikkiterapiaa voi Suomessa opiskella Sibelius-Akatemiassa sekä Eino Roiha -instituutissa ja maisteritasolla Jyväskylän yliopistossa.


title: Taideterapia

text:
Taideterapian suuntauksia voidaan jaotella karkeasti toiminnalliseen, tukea antavaan ja analyyttisessä psykoterapiassa käytettävään. Toiminnallisessa muodossa taide ja esteettisyys korostuvat, ja kuvan tekeminen voi lievittää potilaan oireita. Tukea antavassa taideterapiassa terapeuttiset tavoitteet ovat tärkeämpiä kuin esteettiset.
Analyyttisessä psykoterapiassa taide auttaa potilasta oivaltamaan uusia asioita persoonallisuudestaan, ja kuvia työstetään unien tapaan.


title: Taideterapia

text:
Yhdysvaltalaisessa taideterapiassa havaittiin 1980-luvulla kaksi lähestymistapaa, eli
taide terapiassa (Art in Therapy) ja taide terapiana (Art as Therapy). Ensimmäisessä taide toimi psykoterapian apukeinona, pahimmillaan diagnoosin apuvälineenä. Taide terapiana taas tarkoitti sitä, että taiteellinen ilmaisu sinällään oli jo terapiaa. Paranemisen oletettiin seuraavaan itsestään.


title: Taideterapia

text: Psykoterapian kannalta taideterapioissa on neljä pääsuuntausta, joita ovat psykodynaamiset, humanistiset, behavioraaliset ja kognitiiviset sekä narratiiviset lähestymistavat. Psykodynaamisiin kuuluvat freudilaiset ja jungilaiset koulukunnat. Taustalla on ajatus, että ihminen on kiinnittynyt lapsuuden kehitysvaiheisiin. Terapia auttaa ulos kehitysvaiheisiin jumiutumisesta.


title: Taideterapia

text: Humanistisiin suuntauksiin kuuluvat muun muassa gestalt- eli hahmotaideterapia. Näissä suuntauksissa ihmisen nähdään voivan ottaa vastuu omasta kohtalostaan, eikä hän ole alitajuisten voimiensa armoilla. Behavioraaliset ja kognitiiviset suuntaukset aloitettavat nykyhetkestä ja selkeistä tavoitteista. Terapian käsitteisiin kuuluvat sisäiset mallit ja ajatusvääristymät, joiden oletetaan olevan peräisin lapsuudesta.


title: Taideterapia

text: Narratiivisissa suuntuksissa lähtökohtana on, että tarinat muovaavat itsestä erilaisia kuvia. Niitä ja elämäntarinaansa voi muokata ja ymmärtää uudella tavalla. Näiden neljän ohella on yhdistäviä integratiivisia terapiatapoja.


title: Luoteis-Helsingin musiikkiopisto

text:
Luoteis-Helsingin musiikkiopisto eli Luhmo on yksityinen, lakisääteistä valtionapua saava musiikkioppilaitos, joka antaa perusopetusta helsinkiläisille lapsille, nuorille ja aikuisille.
Luoteis-Helsingin musiikkiopisto ja musiikkileikkikoulu kattavat Lassilan, Pohjois-Haagan, Kannelmäen, Malminkartanon ja Huopalahden toimialueen. Luhmo kuuluu lakisääteisen valtionavun piiriin ja noudattaa opetushallituksen määrittelemää musiikin laajan oppimäärän opetussuunnitelmaa. Luoteis-Helsingin musiikkiopiston opetussuunnitelman pohjana ovat opetushallituksen 6.8.2002 vahvistamat valtakunnalliset taiteen perusopetuksen musiikin laajan oppimäärän opetussuunnitelman perusteet.


title: Luettelo Internetin maatunnuksista

text: Tämä artikkeli on luettelo kaikista Internetin maatunnuksista.


title: Outo, uusi elämä

text: Outo, uusi elämä () on Liz Tigelaarin luoma yhdysvaltalainen draamasarja. Sen esittäminen alkoi Yhdysvalloissa The CW:n kanavalla 18. tammikuuta 2010 ja Suomessa Nelosella 8. tammikuuta 2012.


title: Outo, uusi elämä

text: Hyvästä vastaanotosta huolimatta The CW ilmoitti lopettavansa sarjan tuotannon toisen kauden jälkeen.


title: Outo, uusi elämä

text: Sarjassa kasvattiperheissä kasvanut 15-vuotias Lux (Britt Robertson) ottaa ensi kertaa yhteyttä biologisiin vanhempiinsa (Shiri Appleby ja Kristoffer Polaha), joiden allekirjoituksen hän tarvitsee anoakseen oikeudelta täysivaltaisen aikuisen oikeuksia. Tuomari hylkää anomuksen ja antaa biologisille vanhemmille tilapäisen yhteishuoltajuuden Luxiin. Sarja seuraa "uusperheen" yhteiselämää.


title: Outo, uusi elämä

text: Alkutuotantovaiheessa sarjaa vietiin eteenpäin nimellä "Light Years".


title: Outo, uusi elämä

text: Toukokuussa 2010 The CW vahvisti tilanneensa toisen tuotantokauden.


title: Pirkkolan liikuntapuisto

text: Pirkkolan liikuntapuisto on Helsingin keskuspuistossa sijaitseva liikuntapaikkojen keskittymä, johon kuuluu palloilu- ja uimahalli, kuntosali sekä useita eri lajeille tarkoitettuja urheilukenttiä. Se rajoittuu lännessä Hämeenlinnanväylään, pohjoisessa Kehä I:een, idässä Pirkkolaan ja Länsi-Pakilaan ja etelässä Pirkkolantiehen.


title: Pirkkolan liikuntapuisto

text: Pirkkolan liikuntapuisto on olennainen osa Helsingin Keskuspuistoa, jonne sijoittuvat liikuntapuiston rakennukset palloilu- ja urheilukenttineen ja ulkoilureitteineen. Metsämaastoisen liikuntapuiston pinta-ala on 66 hehtaaria.


title: Pirkkolan liikuntapuisto

text: Liikuntapuistosta järjestetyn suunnittelukilpailun voitti vuonna 1959 Kaija ja Heikki Sirenin ehdotus "Sammakkomies". Rakentamisen aloittaminen kuitenkin viivästyi, sillä Helsingin kaupunki toivoi Helsingin yliopiston voimistelulaitoksen sijoittuvan myös alueelle, jolloin valtio olisi osallistunut rakennuskustannuksiin. Kun kyseinen laitos kuitenkin 1967 päätettiin siirtää Jyväskylän yliopistoon, oli kaupungin joka tapauksessa rakennettava liikuntapuisto yksin. Kentät valmistuivat 1965–1967 ja uima- ja palloiluhalli 1968. Se oli lähtölaukaus liikuntapuistojen kehittämiselle, joka oli 1960-luvulta lähtien keskeistä Helsingin liikuntapaikkarakentamisessa. Uima- ja palloiluhallin mittavat perusparannukset valmistuivat vuoden 2002 lopussa, minkä jälkeen uimahalli soveltui nyt myös liikuntaesteisille. Julkisivuremontti valmistui 2010.


title: Johann Christoph Friedrich Bach

text: Johann Christoph Friedrich Bach (21. kesäkuuta 1732 Leipzig – 26. tammikuuta 1795 Bückeburg) oli saksalainen säveltäjä. Hän oli Johann Sebastian Bachin poika. Hän toimi vuodesta 1750 Bückeburgissa kreivillisen hovin kamarimuusikkona ja myöhemmin hovikapellimestarina. Tästä hänet tunnetaan myös lisänimellä "Bückeburgin Bach".


title: Johann Christoph Friedrich Bach

text: Hän sävelsi sinfonioita, kamarimusiikkia, klaveerisonaatteja sekä oratorioita ja kantaatteja.


title: Tuomarilan VPK

text: Tuomarilan VPK (Tuomarilan Vapaaehtoinen Palokunta – Domsby Frivilliga Brandkår ry) oli Espoon Tuomarilassa toimiva vapaapalokunta, jonka hälytystoiminta ja palokuntasopimus Länsi-Uudenmaan pelastuslaitoksen kanssa päättyi 31.12.2012. Palokunta jatkaa toimintaa rekisteröitynä yhdistyksenä. Kyläläiset ovat perustaneet palokuntayhdistyksen vuonna 1929. Palokunnalla oli esimerkiksi vuonna 2011 viisitoista lähtöä.


title: Tuomarilan VPK

text: Tuomarilan VPK:n talo on vuonna 1950 talkoovoimin valmistunut talo. Se sijaitsee Palotiellä ja on Tuomarilan maamerkki. VPK-talossa toimi vuodesta 1978 elokuun 2011 loppuun asti myös maineikas ja pitkän historian omaava Kino Tuomarila, joka oli yksi Espoon viimeisistä vanhan ajan elokuvateattereista.


title: Tuomarilan VPK

text: VPK:n talossa toimii Etappi-kioski, muuten rakennus oli tammikuussa 2012 lähes tyhjillään, siellä on vain jonkin verran palokunnan kalustoa ja paloauton talli. Juhlasali on aiemmin ollut suosittu tanssipaikka. Rakennuksen lämmityskuluihin kerätään kolehtia, sillä palokunnan varat eivät riitä lämmityksen ylläpitoon.


title: Tuomarilan VPK

text: Rakennuksen kunnostamiskuluiksi on arvioitu 1,5 miljoonaa euroa.


title: Tuomarilan VPK

text: Tuomarilan VPK sekä Pohjola Rakennus Oy Uusimaa ovat vuonna 2014 hakeneet kaavamuutosta kerrostalojen rakentamiseksi tontille. Tuomarilan asukkaat ovat vastustaneet esitettyjä suunnitelmia.


title: Nick Johnson (jääkiekkoilija, 1985)

text: Nicholas VanCuran Johnson (s. 24. joulukuuta 1985 Calgary, Alberta, Kanada) on kanadalainen jääkiekkoilija, joka pelaa SHL-joukkue Brynäs IF:ssä. Hän on pelipaikaltaan oikea laitahyökkääjä ja pelaa oikealta. Johnson on pelannut aiemmin myös NHL:ssä yhteensä 113 runkosarjaottelua tehopistein 14+23=37 ja keräten 52 jäähyminuuttia.


title: Nick Johnson (jääkiekkoilija, 1985)

text: Johnson pelasi vuodet 2002–2004 AJHL-joukkue St. Albert Saintsissa. Pittsburgh Penguins varasi hänet kolmannella kierroksella 67. pelaajana . Johnson kävi varauksensa jälkeen vuodet 2004–2008 Dartmouth Collegea, jonka sisäisen maalipörssin hän voitti 18 osumallaan jo ensimmäisellä kaudellaan 2004–2005. Johnson valittiin kauden päätteeksi ECAC:n tulokkaiden tähdistökentälliseen. Viimeisellä kaudellaan 2007–2008 hän toimi Dartmouthin kapteenina ja oli tehoilla 10+25=35 joukkueen paras pistemies ja syöttäjä. Johnson valittiin ECAC:n ensimmäiseen tähdistökentälliseen. Hän teki maaliskuussa 2008 kaksivuotisen tulokassopimuksen Pittsburgh Penguinsin kanssa ja pelasi keväällä 2008 myös AHL-joukkue Wilkes-Barre/Scranton Penguinsissa, jossa Johnson pelasi neljä runkosarja- ja kymmenen playoff-ottelua tehden kaksi syöttöpistettä.


title: Nick Johnson (jääkiekkoilija, 1985)

text: Kauden 2008–2009 Johnson pelasi suurimmaksi Wilkes-Barres/Scranton Penguinsissa, jonka toiseksi paras pistemies hän oli kevään 2009 pudotuspeleissä Mark Letestun ja Dustin Jeffreyn kanssa tehoilla 4+6=10. Johnson pelasi ison osan kaudestaan myös sarjatasoa alempana ECHL:n Wheeling Nailersin riveissä. Kevään 2010 pudotuspeleissä hän oli neljällä osumallaan Wilkes-Barre/Scranton Penguinsin paras maalintekijä sekä paras pistemies Chris Connerin kanssa. Johnson pelasi kauden 2009–2010 aikana myös kuusi NHL-ottelua Pittsburghissa tehoin 1+1=2. Hän teki NHL-debyyttinsä 21. tammikuuta 2010 ottelussa Washington Capitalsia vastaan, jolloin Johnson teki myös NHL-uransa avausmaalin ajassa 2.50. Kesäkuussa 2010 hän teki vuoden mittaisen ja kaksisuuntaisen jatkosopimuksen Penguinsin kanssa.


title: Nick Johnson (jääkiekkoilija, 1985)

text: Kaudella 2010–2011 Johnson oli 20 osumallaan Tim Wallacen kanssa Wilkes-Barre/Scranton Penguinsin toiseksi paras maalintekijä Brett Sterlingin jälkeen. Hänen maaleistaan puolet oli ylivoimamaaljea. NHL:n puolella Johnson pelasi kauden aikana neljä ottelua tehopistein 1+2=3. Hän teki kesäkuussa 2011 vuoden mittaisen ja 550 000 dollarin arvoisen jatkosopimuksen Penguinsin kanssa, mutta harjoitusleirin päätteeksi joukkue asetti Johnsonin siirtolistalle, josta hänet nappasi kuitenkin jo seuraavana päivänä Minnesota Wild. Johnson murtautui kaudella 2011–2012 NHL:ään. Hänet valittiin jo kuluneella ensimmäisellä kokonaisella kaudellaan un korvaamaan Edmonton Oilersin Ryan Nugent-Hopkins. Johnson pelasi lopulta kauden aikana 77 runkosarjaottelua tehopistein 8+18=26.


title: Nick Johnson (jääkiekkoilija, 1985)

text: Heinäkuussa 2012 Johnson teki vuoden mittaisen ja kaksisuuntaisen sopimuksen Phoenix Coyotesin kanssa. Kausi 2012–2013 alko kuitenkin NHL:n työsululla ja Johnson siirtyi joulukuussa 2012 vahvistamaan ECHL-joukkue Idaho Steelheadsia. NHL-kauden käynnistyttyä tammikuussa 2013 hän pelasi Coyotesissa 17 ottelua tehopistein 4+2=6, kunnes maaliskuussa seura asetti Johnsonin siirtolistalle ja lähetti farmijoukkue Portland Piratesiin. Heinäkuussa 2013 hän teki vuoden mittaisen ja kaksisuuntaisen sopimuksen Boston Bruinsin kanssa. Johnson pelasi kauden 2013–2014 pääosin AHL-joukkue Providence Bruinsissa, jonka varakapteeniksi hän nousi ja voitti joukkueen sisäisen tehotilaston lukemalla +20. Johnson pelasi Bostonin NHL-joukkueessa kauden aikana yhdeksän runkosarjaottelua jääden ilman tehopisteitä.


title: Nick Johnson (jääkiekkoilija, 1985)

text: Kaudeksi 2014–2015 Johnson siirtyi vuoden mittaisella sopimuksella Ruotsin SHL-liigan Växjö Lakersiin. Hän voitti lukemalla +30 koko liigan tehotilaston. Johnson oli myös Lakersin kolmanneksi paras pistemies tehoilla 17+21=38 ja hän voitti kauden päätteeksi Ruotsin-mestaruuden. Mestarien liigassa Johnson oli joukkueen paras maalintekijä ja jakoi Lakersin sisäisen pistepörssin voiton Tuomas Kiiskisen ja Tomi Kallion kanssa tehoilla 4+1=5. Kaudeksi 2015–2016 hän siirtyi kaksivuotisella sopimuksella Brynäs IF:n paitaan. Johnson voitti 22 osumallaan koko SHL:n maalipörssin ja 14 osumallaan liigan ylivoimamaalipörssin. Hän keräsi runkosarjassa 34 tehopistettä ja oli Brynäsin kolmanneksi paras pistemies. Kevään 2016 pudotuspelien ensimmäisellä kierroksella Johnson oli Brynäsin paras pistemies ja maalintekijä tehoilla 3+2=5.


title: Nick Johnson (jääkiekkoilija, 1985)

text: Johnsonin isä Kevin on pelannut myös jääkiekkoa.


title: Nick Johnson

text: Nicholas Johnson ja Nick Johnson voivat tarkoittaa seuraavia henkilöitä:


title: Luettelo pikkuplaneetoista: 4 001–5 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
4001:stä ja päättyen 5000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 5 001–6 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
5001:stä ja päättyen 6000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 6001–7000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
6001:stä ja päättyen 7000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 7001–8000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
7001:stä ja päättyen 8000:een.
Kokonaisen luettelon löytää katsomalla Luettelo pikkuplaneetoista.


title: Helsinki-talo

text: Helsinki-talo on puurakenteinen pientalomalli, joka on suunniteltu erityisesti pienille tonteille. Se kuuluu tyyppitalomallistoon, jonka arkkitehdit Juha Salmenperä, Jari Frondelius ja Jaakko Keppo ovat suunnitelleet Helsingin kaupungille.


title: Helsinki-talo

text: Talon piirustukset ovat pakettina vapaasti käytettävissä ja sisätilojen puolesta sovellettavissa, ja paketin käyttö tuo Helsingissä alennuksen rakennuslupamaksuihin. Myös useat talotehtaat ovat sitoutuneet paketin käyttöön.


title: Helsinki-talo

text: Suunnittelijat Salmenperä, Frondelius ja Keppo saivat tammikuussa 2012 työstään Rakentamisen ruusun kunniamaininnan.


title: Helsinki-talo

text: Vuoden 2013 loppuun mennessä useita Helsinki-taloja on toteutettu ainakin seuraaville kaduille:


title: Luettelo pikkuplaneetoista: 8001–9000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
8001:stä ja päättyen 9000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 9001–10000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
9001:stä ja päättyen 10000:een.
Kokonaisen luettelon löytää katsomalla Luettelo pikkuplaneetoista.


title: Haluk Kakış

text: Haluk Kakış (s. 25. tammikuuta 1932 Trabzon) on turkkilainen entinen kilpapurjehtija. Hän edusti seuratasolla ızmiriläistä Göztepe AŞ:ää. Kakış osallistui olympialaisiin kerran, Tokiossa 1964. Hän oli tuolloin finnjolla-luokassa 25. paras ja sijoittui yksittäisessä lähdössä parhaimmillaan viidenneksitoista.


title: Haluk Kakış

text: Myös Halukin poika İbrahim oli olympiatason purjehtija.


title: Luettelo pikkuplaneetoista: 10001–11000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
10001:stä ja päättyen 11000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 11001–12000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
11001:stä ja päättyen 12000:een.
Kokonaisen luettelon löytää katsomalla Luettelo pikkuplaneetoista.


title: İbrahim Kakış

text: İbrahim Kakış (s. 21. heinäkuuta 1959) on turkkilainen entinen kilpapurjehtija. Hän osallistui olympialaisiin kerran, Soulissa 1988. Kakış oli tuolloin kokonaiskilpailun 34. ja sai parhaan sijoituksensa toisesta lähdöstä, jossa hän oli 28. paras.


title: İbrahim Kakış

text: Myös İbrahimin isä Haluk oli olympiatason purjehtija.


title: Luettelo pikkuplaneetoista: 12001–13000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
12001:stä ja päättyen 13000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 13001–14000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
13001:stä ja päättyen 14000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 14 001–15 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
14001:stä ja päättyen 15000:een.
Kokonaisen luettelon löytää katsomalla Luettelo pikkuplaneetoista.


title: Las Vegas Locomotives

text: Las Vegas Locomotives oli yhdysvaltalainen amerikkalaisen jalkapallon ammattilaisseura, joka pelasi lyhytikäisessä UFL-liigassa. Seuran kotipaikka oli Las Vegasin kaupunki Nevadan osavaltiossa, ja kotiottelut pelattiin Sam Boyd Stadiumilla.


title: Las Vegas Locomotives

text: Locomotives perustettiin uuteen UFL-liigaan vuonna 2009. Seura pelasi jokaisella UFL-kaudella sarjan mestaruusottelussa, voittaen niistä kaksi ensimmäistä. Kolmantena kautena Locomotives hävisi Virginia Destroyersille.


title: Las Vegas Locomotives

text: Joukkueen päävalmentajan, managerin ja puheenjohtajan tehtäviä hoisi yksi mies, Jim Fassel. Menestyksestä huolimatta seura kärsi heikoista katsojaluvuista ja omistaja Bill Hambrecht pohti avoimesti seuran siirtämistä Salt Lake Cityyn.


title: Las Vegas Locomotives

text: UFL lakkautettiin ennen kuin kausi 2012 ehti alkaa. Samalla sarjan joukkueet lopettivat toimintansa. Seuran pelaajat jäivät ilman palkkaa harjoituskaudelta ja haastoivat seuran omistajat oikeuteen keväällä 2013.


title: Christiaan Huijgens

text: Christiaan Huijgens (25. tammikuuta 1897 Utrecht – 11. tammikuuta 1963 Utrecht) oli alankomaalainen yleisurheilija, joka kilpaili kestävyysjuoksussa. Hän edusti seuratasolla amsterdamilaista AVACia.


title: Christiaan Huijgens

text: Huijgens osallistui olympialaisiin kerran, Antwerpenissa 1920. Hän juoksi tuolloin maratonilla, mutta joutui keskeyttämään kilpailun kahdentoista muun urheilijan tavoin.


title: Costel Pantilimon

text: Costel Fane Pantilimon (s. 1. helmikuuta 1987 Bacău, Romania) on romanialainen jalkapalloilija, pelipaikaltaan maalivahti. Hän edustaa Englannin Valioliigan Watfordia.


title: Costel Pantilimon

text: Pantilimon pelasi Romanian pääsarjassa 93 ottelua FC Timișoarassa kausilla 2006–2011. Seura sijoittui parhaimmillaan toiseksi 2009 ja 2011. Hän pelasi myös neljä Mestarien liigan karsintaottelua sekä UEFA-cupin ja Eurooppa-liigan otteluita.


title: Costel Pantilimon

text: Pantilimon sirtyi Englannin valioliigan Manchester Cityyn lainasopimuksella kesällä 2011. Siirto vakinaistettiin tammikuussa 2012. Hän voitti Community Shieldin 2012. Hän pelasi viisi ottelua, myös finaalin, Cityn voittaessa liigacupin mestaruuden 2014. Valioliigassa hän pelasi samalla kaudella seitsemän ottelua, City-vuosiensa ainoat pääsarjapelit, Cityn voittaessa mestaruuden. Hän pelasi tuolla kaudella myös yhden Mestarien liigan ottelun.


title: Costel Pantilimon

text: Pantilimon siirtyi Sunderlandiin vapaalla siirrolla kesällä 2014. Hän pelasi valioliigassa 28 ottelua kaudella 2014–2015 ja 17 ottelua kaudella 2015–2016. Hän siirtyi Watfordiin tammikuussa 2016. Avauskaudellaan hän pelasi kolme FA Cupin ottelua.


title: Costel Pantilimon

text: Pantilimon pelasi Romanian alle 17-, 19- ja 21-vuotiaiden maajoukkueissa. Ensimmäisen A-maaottelunsa hän pelasi Georgiaa vastaan marraskuussa 2008. Ensimmäisen arvokilpailujen karsintaottelunsa hän pelasi Färsaaria vastaan lokakuussa 2009. Kaikkiaan hän on pelannut viisi EM- ja kaksi MM-karsintaottelua. Hän kuului Romanian joukkueeseen EM-kilpailuissa 2016, muttei päässyt pelaamaan yhtään ottelua.


title: Colin Kaepernick

text: Colin Rand Kaepernick (s. 3. marraskuuta 1987, Milwaukee, Wisconsin) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän on tällä hetkellä vapaa agentti, kun NFL-liigan San Francisco 49ers ei tehnyt hänen kanssaan uutta sopimusta. Kaepernickin käytös kaudella 2016 synnytti laajaa julkista keskustelua Yhdysvalloissa, kun hän kieltäytyi seisomasta ennen jokaista ottelua soitettavan Yhdysvaltain kansallislaulun aikana.


title: Colin Kaepernick

text:
San Francisco 49ers varasi Nevadan yliopistossa pelanneen Kaepernickin vuoden 2011 NFL:n varaustilaisuudessa toisella kierroksella, 36. pelaajana. Tulokaskaudellaan hän toimi joukkueen kakkospelinrakentajana, Alex Smithin kantaessa aloittajan vastuuta.
Kaepernick pääsi aloittajaksi ensimmäistä kertaa ammattilaisurallaan kaudella 2012 ottelussa Chicago Bearsia vastaan, Smithin loukkaannuttua edellisessä ottelussa. Hän johdatti joukkueensa vakuuttavalla esityksellä 32-7 -voittoon, joka sai päävalmentaja Jim Harbaughin spekuloimaan mahdollisella aloittajan vaihtamisella. Seuraavassa ottelussa Kaepernick toimi jälleen aloittajana, ja 49ers päihitti tällä kertaa New Orleans Saintsin.


title: Colin Kaepernick

text: Voitto Saintsista kiihdytti entisestään keskustelua siitä, kenen tulisi olla loppukauden ajan 49ersin ykköspelinrakentaja. Lopulta vastuun itselleen sai Kaepernick, joka johdatti 49ersin suoraan pudotuspelien toiselle kierrokselle.


title: Colin Kaepernick

text: Uransa ensimmäisessä pudotuspeliottelussa Kaepernick rikkoi Michael Vickin ennätyksen pelinrakentajan yhdessä ottelussa juoksemissa jaardeissa, juostuaan yhteensä 181 jaardia. 49ers myös voitti ottelun 45-31, ja eteni konferenssifinaaliin Atlanta Falconsia vastaan. Falconsia vastaan Kaepernick ei esittänyt aivan yhtä vakuuttavia otteita, mutta 49ers eteni kuitenkin Super Bowliin ensimmäistä kertaa lähes kahteenkymmeneen vuoteen.


title: Colin Kaepernick

text: Kaudella 2013 Kaepernickista tehtiin 49ersin kiistaton ykköspelinrakentaja, kun Alex Smith myytiin pelinrakentajaa etsineelle Kansas City Chiefsille.


title: Colin Kaepernick

text: Kaepernick on myös varattu baseballin ammattilaisliigan vuonna 2009. Chicago Cubs valitsi hänet tilaisuuden 43. kierroksella, mutta osapuolet eivät päässeet sopimukseen Kaepernickin pyrkiessä etenemään jalkapallourallaan. Kaepernick tunnettiin baseballissa lukiourallaan lupaavana syöttäjänä.


title: Colin Kaepernick

text: Lähde: ESPN.com


title: Colin Kaepernick

text: Runkosarja


title: Colin Kaepernick

text: Pudotuspelit


title: Mediatuottaminen

text: Mediatuottaminen on mediakasvatuksen osa-alue, johon sisältyy erilaisten mediaesitysten suunnittelua, toteuttamista ja jakamista medialle ominaisia välineitä ja ilmaisumuotoja hyödyntämällä. Mediatuottamista voi olla esimerkiksi video- ja valokuvaaminen, pelien, mainosten, verkkolehtien tai erilaisten kuvaa, tekstiä ja ääntä sisältävien multimediaesitysten tekeminen.


title: Mediatuottaminen

text: Sitä mukaa, kun mediaesitysten tekemiseen tarkoitetut välineet ovat halventuneet ja niiden käyttö on yksinkertaistunut, on mediatuottaminen koulujen mediakasvatustyössä myös monipuolistunut. Kuvankäsittelyyn ja videoeditointiin tarvittavia ohjelmia saa ilmaiseksi ja Internetissä on lukuisia sovelluksia, joilla voi tuottaa ja jakaa erilaisia sisältöjä. Erilaisten verkkotyökalujen avulla on mahdollista luoda esimerkiksi animaatioita, radio-ohjelmia tai verkkolehtiä.


title: Mediatuottaminen

text: Moni tutkija on päätynyt siihen tulokseen, että mediaesitysten tekeminen syventää oppilaiden ymmärrystä median taustalla vaikuttavista valtasuhteista ja median tuotantoprosesseista kehittäen näin heidän kriittistä ajatteluaan. Mediatuottaminen nähdään lapsesta tai nuoresta itsestään lähtevänä toimintana, jonka avulla voi ilmaista itseään, osallistua sekä jäsentää ympäröivää maailmaa. Internetin eri vuorovaikutuskanavat mahdollistavat myös palautteen antamisen, minkä on tutkittu lisäävän opiskelumotivaatiota sekä omien ja muiden tuottamien sisältöjen kriittistä arviointia. Lisäksi erilaisten medioiden hyödyntäminen nähdään keinona lähentää koulua ja sen ulkopuolista todellisuutta, joka etenkin länsimaisessa kulttuurissa on median läpäisemä. Lapset ja nuoret ovat usein median suurkuluttajia ja heidän koulussa tekemissään mediaesityksissä on usein nähtävissä heidän omat kokemuksensa mediakulttuurista .


title: Mediatuottaminen

text: Mediatuottamisen mahdollisuuksia lapsen kokemusmaailman jäsentäjänä on myös kyseenalaistettu. Esimerkiksi mediatutkija David Buckinghamin mukaan on jo lähtökohtaisesti mahdotonta, että mediatuottaminen olisi aidosti lapsilähtöistä, sillä lapset ja nuoret tuottavat ja arvioivat mediaesityksiä odotetulla, koulun sääntöihin ja normeihin soveltuvalla tavalla. Toisaalta esimerkiksi Grace ja Tobin (1998) havaitsivat videotuottamisen opetuskäyttöä koskevassa tutkimuksessaan, että video työvälineenä yhdistettynä ryhmässä tekemiseen lisäsi alakoululaisten tunnetta liikkumatilasta ja ilmaisun vapaudesta. Tutkimuksen mukaan videotuottaminen loi tilan, joka mahdollisti normista poikkeavaa ja luokan valta-asetelmia koettelevia kielenkäyttöä, liikkumista ja ajattelua.


title: Gunnar Nielsen (jalkapalloilija)

text: Gunnar Nielsen (s. 7. lokakuuta 1986 Tórshavn, Färsaaret) on färsaarelainen jalkapalloilija, pelipaikaltaan maalivahti.


title: Per Lønning

text: Per Lønning (24. helmikuuta 1928 – 21. elokuuta 2016) oli norjalainen luterilaisen kirkon piispa ja konservatiivien poliitikko. Hänestä tuli teologian tohtori vuonna 1955 ja lisäksi filosofian tohtori vuonna 1958. Hän toimi vuosina 1969–1975 Borgin ja vuosina 1987–1994 Bjørgvinin hiippakunnan piispana. Ensin mainitusta tehtävästä hän erosi protestoidakseen uutta aborttilakia.


title: Per Lønning

text: Lønning istui suurkäräjien jäsenenä vuosina 1958–1965. Hän julkaisi lukuisia kirjoja. Hän oli I. J. Lønningin veli.


title: Per Lønning

text: Lønning kuului Norjan tiede- ja kirjallisuusakatemiaan uskontotieteen ja teologian ryhmässä.


title: Wicklowvuorten kansallispuisto

text: Wicklowvuorten kansallispuisto on yksi Irlannin kuudesta kansallispuistosta. Siihen kuuluu osa Wicklowvuorista, jotka kulkevat koko Wicklown kreivikunnan poikki saaren itärannikolla, Dublinin eteläpuolella.


title: Wicklowvuorten kansallispuisto

text: Vuorten rinteitä peittää kanerva ja rahkasammal. Paikoin on istutettua metsää. Vuorten rinteillä virtaa jokia ja puroja. Puisto on suosittua retkeilyaluetta. Useimmat matkailijat käyvät Glendaloughin laaksossa, jossa on Kevinin luostarin rauniot.


title: Ballycroyn kansallispuisto

text: Ballycroun kansallispuisto on yksi Irlannin kuudesta kansallispuistosta. Se sijaitsee Mayon kreivikunnassa Atlantin rannikolla. Puistoon kuuluu 11 000 hehtaaria nummea ja vuoristoa. Sen korkein kohta on 721 metriä korkea Slieve Carr.


title: Luettelo pikkuplaneetoista: 15001–16000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
15001:stä ja päättyen 16000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 16001–17000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
16001:stä ja päättyen 17000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 17001–18000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
17001:stä ja päättyen 18000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 18001–19000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
18001:stä ja päättyen 19000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 19001–20000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
19001:stä ja päättyen 20000:een.
Kokonaisen luettelon löytää katsomalla Luettelo pikkuplaneetoista.


title: Jalkapallon B-sarjan kausi 1930

text: Jalkapallon Suomen mestaruudesta alettiin pelata sarjamuotoisesti vuonna 1930. Sarja oli nimeltään Suomen sarja, ja se jakautui A-sarjaan, joka muodosti maan korkeimman sarjatason, ja B-sarjaan, joka oli toiseksi korkein sarjataso. B-sarjaan osallistui sen ensimmäisenä pelivuotena joukkueita SPL:n kustakin piiristä. (26.1.1930 SPL:n vuosikokouksen päätöksen mukaan ). Karjalan piiri, joka perustettiin 18.5.1930 ei kuitenkaan saanut vielä tälle kaudelle edustajaansa sarjaan. B-Sarjaa pelattiin sekä karsintajärjestelmällä (vastaa nyk. cupia) että sarjamuotoisesti.


title: Jalkapallon B-sarjan kausi 1930

text: Helsinki


title: Jalkapallon B-sarjan kausi 1930

text:
HJK
Turku


title: Jalkapallon B-sarjan kausi 1930

text:
EIF
Häme-Satakunta


title: Jalkapallon B-sarjan kausi 1930

text:
TaPa
Vaasa


title: Jalkapallon B-sarjan kausi 1930

text:
VIFK
Savo


title: Jalkapallon B-sarjan kausi 1930

text:
KuPS (Savon piirissä pelattiin karsintajärjestelmällä, 9 joukkuetta ilmoittautui : 2 Kuopiosta, 2 Varkaudesta, 2 Jyväskylästä, 1 Mikkelistä, 1 Iisalmesta ja 1 Kajaanista.)
Kymenlaakso


title: Jalkapallon B-sarjan kausi 1930

text:
KoPS (Kymissä pelattiin sarjana, 4:stä osallistuneesta yksi luopui kesken )
Viipuri


title: Jalkapallon B-sarjan kausi 1930

text: Sudet


title: Jalkapallon B-sarjan kausi 1930

text: Molemmat loppuottelijat nousivat A-sarjaan kaudeksi 1931.


title: HMS Brecon

text: HMS Brecon (viirinumero M29) on Britannian Kuninkaallisen laivaston Hunt-luokan miinantorjunta-alus. Se oli ensimmäinen kuninkaallisen laivaston naisen päällikkyydessä ollut alus, kun luutnantti Charlotte Atkinson vastaanotti aluksen päällikkyyden tammikuussa 2004.


title: HMS Brecon

text: Alus tilattiin Vosper Thornycroftin telakalta. Se laskettiin vesille 1978 kumminaan Kentin herttuatar ja alus valmistui 18. joulukuuta 1979.


title: HMS Brecon

text: "HMS Brecon" raivasi Falklandin sodan päätyttyä "HMS Ledburyn" kanssa kaksi Port Stanleyn edustalla ollutta miinakenttää. Samoin kuin alus paikansi ja raivasi 1985-1991 sisaralustensa mukana Suezin kanavan ja Persianlahden alueen miinoituksia. Se liitettiin 1998 Pohjois-Irlantiin sijoitettuun laivueeseen. Alus oli vartiotehtävissä Tall Ship Racen purjealusten vieraillessa Greenockissa 1999.


title: HMS Brecon

text: Alus poistettiin palveluksesta 19. heinäkuuta 2005. Alus otettiin helmikuussa 2008 käyttöön paikallaan olevana Jupiter Pointiin sijoitettuna koululaivana "HMS Raleighina", jossa tehtävässä sillä koulutetaan uudet alokkaat toimimaan sotalaivalla.


title: Assane N’Doye

text: Assane N’Doye (s. 25. tammikuuta 1953) on senegalilainen entinen judoka. Hän osallistui olympialaisiin kerran, Montréalissa 1976. N'Doye oli tuolloin alle 80-kiloisten sarjassa jaetulla 19. eli viimeisellä sijalla.


title: Burrenin kansallispuisto

text: Burrenin kansallispuisto on yksi Irlannin kuudesta kansallispuistosta. Se sijaitsee Claren kreivikunnassa saaren länsirannikolla. Puistoon kuuluu 1 600 hehtaaria Burrenin karstialueen kaakkoisnurkasta. Alueen karuutta on kuvattu sanomalla, ettei siellä ole tarpeeksi vettä, johon mies hukkuisi, ei tarpeeksi korkeaa puuta, johon miehen voisi hirttää eikä tarpeeksi maata, että hänet voisi siihen haudata. Ruoho kasvaa laikkuina kalkkikiven välissä. Puiston korkein kohta on Knockanes (207 metriä).


title: Burrenin kansallispuisto

text: Burrenin kasvillisuuteen kuuluu sekä kalkinsuosijoita että happaman maan lajeja. Siellä tavataan kaikkiaan 16 kämmekkälajia. Puiston pienet luolat tarjoavat talvehtimispaikan uhanalaiselle kääpiöhevosenkenkäyökölle ja muille lepakkolajeille.


title: Franz Lisztin musiikkiakatemia

text: Franz Lisztin musiikkiakatemia (, "Zeneakadémia") on musiikkiyliopisto Budapestissa Unkarissa. Sen perusti säveltäjä ja pianovirtuoosi Franz Liszt vuonna 1875. Musiikkiakatemia toimi ensin Lisztin asunnossa, kunnes se sai oman rakennuksen Andrássy útin varrelle vuonna 1879. Nykyiseen, jugend-tyyliseen rakennukseen musiikkiakatemia muutti vuonna 1907.


title: Franz Lisztin musiikkiakatemia

text: Akatemia on ollut perustamisestaan lähtien Unkarin arvostetuin musiikkiyliopisto. Siellä vaikuttivat "ensimmäisellä kultakaudella" 1900-luvun alussa muun muassa Béla Bartók, Zoltán Kodály, Jenő Hubay, Ernő Dohnányi ja Leó Weiner. Toisen maailmansodan ja Unkarin kansannousun jälkeen monet opettajat ja opiskelijat lähtivät maasta. Kodály jäi kuitenkin Unkariin, ja hänen ansiostaan Unkarin musiikkipedagogiikka kehittyi radikaalisti.


title: Franz Lisztin musiikkiakatemia

text: 1960-luvulla Franz Lisztin musiikkiakatemiassa uransa aloittaneita ovat György Ligeti, György Kurtág, Péter Eötvös, Miklós Perényi ja Éva Marton, 1970-luvulla Zoltán Kocsis, András Schiff ja Dezső Ránki. Akatemiassa on nykyään noin 900 opiskelijaa.


title: Connemaran kansallispuisto

text: Connemaran kansallispuisto on yksi Irlannin kuudesta kansallispuistosta. Se sijaitsee Galwayn kreivikunnassa saaren länsirannikolla. Puistoon kuuluu 2 957 hehtaaria vuoria, niittyjä, nummea ja suota. Se avattiin vuonna 1980.


title: Connemaran kansallispuisto

text: Tyypillinen maasto Connermaran kansallispuistossa on turvesuota, joka on laaksoissa hyvin märkää ja ylempänä hiukan kuivempaa. Vuorten rinteillä kasvaa kanervaa. Tyypillinen kasvilaji on siniheinä, joka antaa maisemalle sen omaleimaisen värin ympäri vuoden. Puistossa pesii monia lintulajeja, ja talveksi sinne tulee muuttolintuja sekä muualta Irlannista että Manner-Euroopan puolelta. Nisäkkäistä puistossa tavataan kaniineita, kettuja, kärppiä, päästäisiä ja lepakoita. Viime vuosina on tavattu myös näätiä ja minkkejä. Minkki on tulokaslaji ja vaaraksi alkuperäiselle eläimistölle. Connemaran tunnusomaisin eläin on kuitenkin connemaraponi.


title: Finn Lied

text: Finn Lied (12. huhtikuuta 1916 Fana – 10. lokakuuta 2014) oli norjalainen poliitikko ja insinööri. Hän toimi Forsvarets forskningsinstituttin tutkijana vuodesta 1946, sen tutkimuspäällikkönä vuodesta 1953 ja johtajana vuodesta 1957 vuoteen 1984. Hän oli teollisuusministerinä Brattelin I hallituksessa vuosina 1971–1972. Vuosina 1974–1984 hän toimi Statoilin puheenjohtajana.


title: Finn Lied

text: Lied oli Norjan työväenpuolueessa. Hän toimi kapteenina Norjan maavoimissa vuosina 1944–1945. Hänestä tehtiin esimerkiksi Pyhän Olavin ritarikunnan komentaja vuonna 1980 ja Royal Victorian Orderin "Honorary Knight Commander" vuonna 1982. Hän kuului Norjan tiede- ja kirjallisuusakatemiaan vuodesta 1971.


title: Juliette Mayniel

text: Juliette Mayniel (s. 22. tammikuuta 1936) on ranskalainen näyttelijä. Vuoden 1960 Berliinin kansainvälisillä elokuvajuhlilla hän voitti parhaan naisnäyttelijän Hopeisen karhun roolistaan elokuvassa "Kirmes – hän joka pelkäsi". Muita elokuvia, joissa Mayniel on esiintynyt, ovat olleet "Rohkea nuoruus" (1959), "Silmät ilman kasvoja" (1960), "Troijan urhot" (1961) ja "Assassinio made in Italy" (1965).


title: Purorikko

text: Purorikko ("Saxifraga rivularis") on pienikokoinen, märkien kasvupaikkojen pohjoinen rikkokasvi.


title: Purorikko

text: Monivuotinen purorikko kasvaa vain 3–10 cm korkeaksi. Hento kasvi on monivartinen ja koheneva. Alimmat lehdet ovat pitkäruotisia, munuaismaisia ja 3–5-halkoisia tai isohampaisia. Ylimmät lehdet ovat lyhytruotisia, puikeita ja ehytlaitaisia. Kaksineuvoiset, pienet kukat ovat väriltään valkoisia tai punertavia. Kukan verhiö ja teriö ovat viisilehtisiä, heteitä on 10 kappaletta. Teriö on vain vähän verhiötä pitempi. Emiö on kaksilehtinen ja enintään tyvestä yhdislehtinen, emilehtien tyvellä on mesisuomuja. Suomessa purorikko kukkii heinä-elokuussa. Hedelmä on kaksiosainen ja monisiemeninen kota.


title: Purorikko

text: Purorikon levinneisyysalue on sirkumpolaarinen. Euroopassa lajia tavataan Skotlannissa, Färsaarilla, Islannissa, Huippuvuorilla, Pohjois-Venäjällä sekä Norjan, Ruotsin ja Suomen tunturi- ja vuoristoalueilla. Aasian puolella levinneisyysalue jatkuu läpi pohjoisimman VenäjänTyynelle valtamerelle saakka. Paikoin lajia tavataan myös etelämpänä Kaakkois-Venäjällä. Pohjois-Amerikassa purorikko kasvaa Alaskassa, Kalliovuorilla aina Kalifornian korkeudelle saakka sekä pohjoisimmassa Kanadassa. Laji on levinnyt myös koko Grönlannin rannikolle. Suomessa purorikkoa tavataan Kuusamossa, Sallassa ja Sodankylässä itärajan tuntumassa, Utsjoella sekä Enontekiöllä Käsivarren suurtuntureilla.


title: Purorikko

text: Purorikko kasvaa tuntureiden puronvarsien märissä sammalikoissa ja paljaalla maalla sekä lumenviipymäpaikkojen lätäköissä. Laji on kalkinsuosija. Purorikko kestää varsin arktisia olosuhteita, mistä kertoo lajin kasvupaikat esimerkiksi pohjoisimmassa Kanadassa ja Grönlannissa.


title: Moneyball

text: Moneyball on Bennett Millerin ohjaama urheilu-draama-elämäkertaelokuva vuodelta 2011. Sen pääosissa ovat Brad Pitt, Jonah Hill ja Philip Seymour Hoffman.


title: Moneyball

text: Elokuva perustuu Michael Lewisin kirjaan "Moneyball". Tositapahtumiin perustuva elokuva kertoo MLB-baseballjoukkue Oakland Athleticsin kaudesta 2002, ja joukkueen toimitusjohtajan Billy Beanen (Pitt) sekä hänen apulaisensa (Hill) uudesta tilastoihin pohjautuvasta lähestymistavasta pelaajien analysointiin ja rekrytointiin.


title: Moneyball

text: "Moneyball" oli ehdolla kuudessa Oscar-palkintokategoriassa (elokuva, miespääosa, miessivuosa, sovitettu käsikirjoitus, äänitys ja leikkaus). Se ei kuitenkaan voittanut yhdessäkään kategoriassa.


title: Will Keane

text: William David "Will" Keane (s. 11. tammikuuta 1993 Stockport, Englanti) on englantilainen jalkapalloilija, pelipaikaltaan hyökkääjä. Hän edustaa Englannin Valioliigan Manchester Unitedia.


title: Maksim Šabalin

text: Maksim Andrejevitš Šabalin (; s. 25. tammikuuta 1982 Novokuibiševsk) on venäläinen jäätanssija ja olympiamitalisti. Hän on edustanut aiemmin urallaan Bulgariaa.


title: Maksim Šabalin

text: Šabalin syntyi Venäjällä, mutta muutti 15-vuotiaana Bulgariaan ja kilpaili maan väreissä Margarita Totevan kanssa. Pari kuitenkin lopetti yhteisen tiensä Totevan saatua vamman, ja Šabalin palasi synnyinmaahansa. Vuonna 2002 hän ryhtyi Oksana Domninan pariksi.


title: Maksim Šabalin

text: Šabalin oli Domninan kanssa vahva juniorikilpailuissa voittaen muun muassa nuorten maailmanmestaruuden 2003. He sijoittuivat Torinon olympialaisissa 2006 yhdeksänsiksi, ja sama pari ylsi vuoden 2007 EM-kisoissa hopealle. Vuoden 2007 keväällä Šabalin joutui polvileikkaukseen. Hänen umpisuolensa leikattiin syyskuussa ja polvi uudelleen vuoden 2007 joulukuussa. EM-kisoissa 2008 Šabalin nilkutti pois jäältä ohjelmansa jälkeen, mutta kuitenkin voitti kultamitalin.


title: Maksim Šabalin

text: Šabalin ja Domnina vaihtoivat vuonna 2008 valmentajaa ja pari meni Yhdysvaltoihin Natalia Linitšukin ja Gennadi Karponosovin valmennettavaksi. He voittivat jäätanssin maailmanmestaruuden Los Angelesissa 2009 pistein 206,30 ja pari otti kultaa myös EM-kilpailuissa 2010. Šabalin ja Domnina saivat talvella 2010 myös olympiamitalin, pronssia Vancouverin kisoista.


title: Sam Johnstone

text: Samuel Luke ”Sam” Johnstone (s. 25. maaliskuuta 1993 Preston) on englantilainen jalkapalloilija, pelipaikaltaan maalivahti. Hän edustaa West Bromwich Albionia. Hän kuului pitkään Manchester Unitedin omistukseen mutta pelasi lainasopimuksilla muissa seuroissa.


title: Ezekiel Fryers

text: Ezekiel David Fryers (s. 9. syyskuuta 1992 Manchester, Englanti) on englantilainen jalkapalloilija, pelipaikaltaan keskuspuolustaja tai vasen laitapuolustaja. Hän edustaa Belgian pääsarjan Standard Liègeä.


title: Piiat

text: Piiat () on Kathryn Stockettin samannimiseen menestysromaaniin perustuva yhdysvaltalainen draamaelokuva vuodelta 2011. Sen on ohjannut ja käsikirjoittanut Tate Taylor. Elokuvan pääosia näyttelevät Emma Stone, Viola Davis, Bryce Dallas Howard, Allison Janney, Octavia Spencer ja Jessica Chastain.


title: Piiat

text: Octavia Spencer voitti roolisuorituksestaan parhaan naissivuosan Oscarin. Elokuva oli ehdolla myös parhaan elokuvan, parhaan naispääosan (Davis) ja parhaan naissivuosan (Chastain) Oscar -sarjassa. Elokuva sai Screen Actors Guild Awardin vuoden 2011 parhaasta näyttelijäkokoonpanosta.


title: Mireya Luis

text: Mireya Luis Hernández (s. 25. helmikuuta 1967) on kuubalainen, hakkurina pelannut lentopalloilija, jota jotkut pitävät kaikkien aikojen naislentopalloilijana. Suuresta ponnistusvoimastaan tunnettu Luis johti Kuuban joukkueen useisiin arvokisavoittoihin. Hän saavutti MM-hopeaa vuonna 1986 pian lapsensa syntymän jälkeen ja voitti sittemmin kolme olympiakultaa, Barcelonassa 1992, Atlantassa 1996 ja Sydneyssä 2000, sekä kaksi maailmanmestaruutta, São Paulossa 1994 ja Tokiossa 1998.


title: Mireya Luis

text: Luis julkaisi elämäkertakirjansa vuonna 2016.


title: Lentopallon miesten SM-sarjakausi 1958

text: Lentopallon miesten mestaruussarjassa kaudella 1958 pelasi kaksitoista joukkuetta yksinkertaisen sarjan. Sarjasta putosi neljä joukkuetta. Mestaruuden voitti Järvensivun Kisa Tampereelta puhtaalla pelillä.


title: Lentopallon miesten SM-sarjakausi 1958

text: Sarjaan nousivat Helsingin Visa ja Valkeakosken Koskenpojat


title: Lentopallon miesten SM-sarjakausi 1958

text: Mestarit: Raimo Lehto, Matti Mestola, Reijo Mikkonen, Martti Nyyssönen, Reijo Siren, Lauri Syrjä, Pekka Vilen.


title: Lentopallon miesten SM-sarjakausi 1958

text: SKLL:n mestaruudesta pelattiin talvella hallisarjana. Liiton mestaruuden voitti Lahden Kimmo ennen Helsingin Tarmoa ja Käpylän Lentopalloilijoita.


title: Lentopallon miesten SM-sarjakausi 1958

text: TUL:n miesten sarjaan osallistui kaikkiaan 68 joukkuetta.


title: Morro Bay

text: Morro Bay on rannikkokaupunki San Luis Obispon piirikunnassa Kaliforniassa Yhdysvalloissa. Kaupungissa asui vuoden 2010 väestönlaskennassa 10 234 ihmistä. Kaupunki sijaitsee California State Route 1 -tien varrella noin 20 kilometriä luoteeseen San Luis Obispon kaupungista.


title: Morro Bay

text: Yksi kaupungin nähtävyyksistä on Morro Rock, vulkaaninen suojeltu lohkare sataman edustalla. Paikallinen talous on riippuvainen kalastuslaivastosta, jonka tuoma kalasaalis valmistetaan lahden ravintoloissa.


title: Tumbesinpöllönen

text: Tumbesinpöllönen ("Megascops petersoni" eli "Otus petersoni") on pöllöihin kuuluva lintu. Sitä tavataan Kolumbiassa, Ecuadorssa ja Perussa. Sen elinpiiriä ovat subtrooppiset ja trooppiset kosteat vuoristometsät.


title: Tumbesinpöllönen

text: Se painaa keskimäärin 97,25 grammaa.


title: Adaskin

text: Adaskin on muun muassa seuraavien henkilöiden sukunimi:


title: Kunnioittaen

text: Kunnioittaen on Edvin Laineen ohjaama elokuva vuodelta 1954. Se pohjautuu Ensio Rislakin menestysnäytelmään "Kunnioittaen", josta Toivo Kauppinen eli nimimerkki Topias muokkasi elokuvakäsikirjoituksen. Poliittisaiheisessa komediassa vaalihurmos saa pikkukaupungin raiteiltaan.


title: Kunnioittaen

text: Elokuvaa kuvattiin Hämeenlinnassa ja pääkuvauspaikkana oli Hämeenlinnan Lyseo.


title: Kunnioittaen

text: Vaikka elokuvassa viitataan eduskuntavaaleihin 1954, joista alkaen vaalikaudeksi tuli neljä vuotta, parissa kohtauksessa luvataan asettua uudelleen ehdokkaaksi vanhan vaalikauden eli jo kolmen vuoden kuluttua.


title: Kunnioittaen

text: Arto Pajukallio ("Helsingin Sanomat") katsoo elokuvan jäävän satiirina populistisen puskafarssin tasolle, jossa naiselle näytetään paikka kotona.


title: HMS Ledbury

text: HMS Ledbury (viirinumero M30) on Britannian Kuninkaallisen laivaston Hunt-luokan miinantorjunta-alus.


title: HMS Ledbury

text: Alus tilattiin 31. maaliskuuta 1977 Vosper Thornycroftilta ja se laskettiin vesille 1978 kumminaan Lady Elizabeth Berthan ja se valmistui 11. kesäkuuta 1981.


title: HMS Ledbury

text: "HMS Ledbury" liitettiin palvelukseen otettaessa Portsmouthin laivastotukikohtaan sijoitettuun 2. miinantorjuntalaivueeseen (). Alus raivasi Falklandin sodan päätyttyä "HMS Breconin" kanssa kaksi Port Stanleyn edustalla ollutta miinakenttää. Samoin kuin alus paikansi ja raivasi 1985-1991 sisaralustensa mukana Suezin kanavan ja Persianlahden alueen miinoituksia.


title: HMS Ledbury

text: Alus oli telakalla kesäkuussa 2009, jolloin sille asennettiin uusi Sea Fox -miinantorjuntajärjestelmä korvaamaan ranskalainen PAP RCMDS.


title: Yö meren rannalla

text: Yö meren rannalla on uuden aallon ohjaajan Erkko Kivikosken ohjaama suomalainen draamaelokuva vuodelta 1981.


title: Yö meren rannalla

text: Elokuva oli kahdeksan vuoden tauon jälkeen Kivikosken paluu ohjaajaksi, ja se jäi hänen viimeiseksi pitkäksi elokuvakseen. Hän oli suunnitellut elokuvaa pitkään, ja elokuvan teko pääsi vauhtiin, kun Juha Numminen loi siihen henkilöhahmot. Elokuvan näyttelijätyötä pidetään hyvänä ja toteutusta huolellisena, ja niiden ansiosta se on elävä tarina. Sitä kuitenkin pidetään turhan osoittelevana.


title: Yö meren rannalla

text: Elokuvan keskeiset neljä henkilöä, kaksi pariskuntaa, viettävät iltaa saarihuvilalla. Alun koreuden alta alkavat pikkuhiljaa kuoriutua ongelmat, ja lopulta maailman pahuus nostattaa kyyneleet silmiin. Arkkitehti Mikon (Pertti Palo) ja kotiäiti Liisan (Sirkku Grahn) avioliitossa parisuhde on palanut loppuun . Rakennusyrittäjä Hessu (Pauli Virtanen) on saanut uuden nuoren vaimon Pirjon (Eeva Eloranta), mutta ikäero aiheuttaa ongelmia.


title: Región de Aisén maanjäristys 1927

text: Región de Aisén maanjäristys 1927 tapahtui 21. marraskuuta 1927 aamuyöllä kello . 23.12.25 UTC Chilen Región de Aisén. Se oli voimakkuudeltaan 7,1 M.


title: Belmullet

text: Belmullet on pikkukaupunki Irlannin luoteisnurkassa Mayon kreivikunnassa. Se sijaitsee noin 30 km pitkän Mulletin niemimaan tyvessä. Kaupungissa on noin 2000 asukasta, ja se on niemimaan suurin taajama. Siellä on golfkenttä.


title: Belmullet

text: Belmulletissa on sääasema, jonka tilastojen mukaan lämpimimmän kuun eli elokuun keskimääräinen ylin lämpötila 17,2 astetta, kylmimpien tammi- ja helmikuun keskimääräinen alin 3 astetta. Sadetta saadaan 12–20 päivänä jokaisessa kuussa, talvella yli 120 mm kuukaudessa.


title: Ahmed Saad Osman

text: Ahmed Saad Osman (; s. 7. elokuuta 1979 Bengasi, Libya) on libyalainen jalkapalloilija. Hyökkääjänä pelaava Osman edustaa Tunisian pääsarjassa Club Africainia.


title: Ahmed Saad Osman

text: Osman on pelannut Libyan maajoukkueessa vuodesta 2001 lähtien. Hän oli mukana vuosien 2006 ja 2012 Afrikan-mestaruuskisoissa. Jälkimmäisissä kisoissa Osman teki turnauksessa kaksi maalia Sambiaa vastaan.


title: HMS Brocklesby (M33)

text: HMS Brocklesby (viirinumero M33) on Britannian Kuninkaallisen laivaston Hunt-luokan miinantorjunta-alus.


title: HMS Brocklesby (M33)

text: Alus tilattiin 19. kesäkuuta 1980 Vosper Thornycroftilta ja se laskettiin vesille 12. tammikuuta 1982 kumminaan varakreivi Trenchardin puoliso. Alus valmistui 25. lokakuuta 1982 ja se otettiin palvelukseen 3. helmikuuta 1983.


title: HMS Brocklesby (M33)

text: "HMS Brocklesby" palveli vuosina 1985-1991 Suezin ja Persianlahden alueilla, jonka vuoksi sen aseistukseen lisättiin ylimääräinen 20 millimetrin tykki ja omasuojalaitteita. Alus oli ensimmäinen kuninkaallisen laivaston alus, joka tunkeutui Irakin sodan aikana Umm Qasriin. Se kuului miinantorjunta-alus osastoon, jonka tehtävänä oli raivata alue miinoista.


title: HMS Brocklesby (M33)

text: Alus osallistui 2011 Libyan rannikolla operaatio Ellamyyn, joka oli Britannian osuus operaatio Unified Protectorista. Alus osallistui toukokuussa 2011 Gaddafin joukkojen miinoittaman Misratan sataman raivaukseen.


title: HMS Middleton (M34)

text: HMS Middleton (viirinumero M34) on Britannian Kuninkaallisen laivaston Hunt-luokan miinantorjunta-alus.


title: HMS Middleton (M34)

text: Alus laskettiin vesille 27. huhtikuuta 1983 kumminaan Lady Blaker. Alus valmistui 4. heinäkuuta 1984.


title: HMS Middleton (M34)

text: "HMS Middleton" liitettiin palvelukseen otettaessa Portsmouthin laivastotukikohtaan sijoitettuun 2. Miinantorjuntalaivueessa ().


title: Gundam Evolve

text: Gundam Evolve on etupäässä vuosina 2001–2003 valmistettu, Gundam-sarjaa käsittelevien japanilaisten lyhyt-OVA-animaatioiden sarja. Sarja voidaan jakaa kahteen osaan, alusta alkaen sellaisenaan myyntiin tarkoitettuihin, aiempiin Gundam Evolve - ja myöhempiin, erityisesti Gundam-pienoismallien markkinointitarkoituksiin valmistettuihin Gundam Evolve../ -animaatioihin.


title: Gundam Evolve

text: Gundam Evolve -animaatioissa on yleensä kuvattu yleensä periteisesti animoitujen eri Gundam-sarjojen yksittäisiä kohtauksia uudelleen tekoaikaan uusinta tietokoneanimaatioteknologiaa hyödyntäen. Useimmissa Gundam Evolve -animaatioissa on käytetty 3D-tietokonegrafiikkaa, muttei kuitenkaan kaikissa.


title: Gundam Evolve

text: Gundam Evolve -animaatiot ovat valmistumisensa jälkeen puolestaan vaikuttaneet myöhempiin Gundam-tuotteisiin ja muihin Sunrisen teoksiin. Näistä voidaan mainita saman studion SD Gundam Force, Takashi Imanishin ohjaama ja Yoshiyuki Tominon Rean no tsubasa. Lisäksi Kidō senshi Z Gundam -elokuvien avaruussiirtokuntien ja -alusten 3D-mallien tekijöihin kuului Gundam Evolven työryhmässä kokemusta keränneitä henkilöitä.


title: Gundam Evolve

text:
Viisi ensimmäistä osaa ja myöhemmät osat perustuvat kaikki samalle konseptille (Gundam-kohtausten uudelleenkuvaus uudempaa animaatioteknologiaa hyödyntäen), mutta niiden voidaan katsoa olevan myös kaksi erillistä kokonaisuutta. Myöhempiin animaatioihin liittyy myös suhteellisen nimekkäitä tekijöitä.
Myöhemmistä Gundam Evolve -animaatioista näytettiin pätkiä Bandai Hobby jigyōbun mainostarkoituksissa televisiossa, ja animaatioiden koko versioita näytettiin pieoismallikaupoissa asiakkaita houkuttelemassa. Osat ../9 ja 15 julkaistiin ensimmäisinä DVD:llä eikä kaupoissa näytettävänä videona.
Perustuu Kidō senshi Gundamin jaksoon 39, ”Newtype, Charia Bull”. Gundamista lähtien OVAssa esiintyvien sotakoneiden ulkoasua on muokattu radikaalisti.


title: HMS Chiddingfold

text: HMS Chiddingfold (viirinumero M37) on Britannian Kuninkaallisen laivaston Hunt-luokan miinantorjunta-alus.


title: HMS Chiddingfold

text: Alus laskettiin vesille lokakuussa 1983 Vosper Thornycroftin telakalta kumminaan Lady Anne Kennon. Alus valmistui vuotta myöhemmin lokakuussa 1984.


title: HMS Chiddingfold

text: Alus on sijoittiin Portsmouthin laivastotukikohtaan. Aluksella aloitettiin tammikuussa 2012 BAE Systemsillä Portsmouthissa vuoden kestävä modernisointi. Aluksen kannesta poistettiin kaksi osaa, jotta saataisiin tilaa vaihtaa Rolls Royce Deltics -moottorit Caterpillar C32 Acert -moottoreihin.


title: HUMAK Nurmijärvi

text: HUMAK Nurmijärvi on Humanistisen ammattikorkeakoulun Kiljavan opistolla Nurmijärvellä sijaitseva kampus. Se on HUMAKin kampuksista suurin. Kampuksella voi opiskella kansalaistoiminnan ja nuorisotyön koulutusohjelmassa yhteisöpedagogiksi (210op). Aloituspaikkoja vuonna 2010 oli 47. Ensisijaisia hakijoita oli 122 ja yhteensä 310.


title: HUMAK Nurmijärvi

text: Nurmijärven kampuksella järjestetään sekä nuorten että aikuisten koulutusta. Aikuisten koulutus vaatii alan tuntemusta ja osaamista. Pääsykokeen kirjallisessa osuudessa testataan ennalta annetun aineiston tuntemusta sekä englannin että ruotsin kielen taitoa. Tämän lisäksi pääsykokeet sisältävät haastattelu- ja ryhmäosuuden.


title: HUMAK Nurmijärvi

text: Opiskelu kestää keskimäärin 3,5 vuotta. Opetus koostuu kontakti- sekä verkko-opetuksesta, opintokäynneistä, ryhmätöistä ja itsenäisestä opiskelusta. Myös harjoittelut kerryttävät opintopisteitä. 210 opintopistettä koostuu HUMAKin yhteisistä opinnoista (10op), yhteisöpedagogin yhteisistä opinnoista (70op), yhteisöpedagogin ammatillisista opinnoista (30op), ammatillisista suuntautumisopinnoista (40op), vapaasti valittavista opinnoista (20op) ja opinnäytetyöstä ja siihen liittyvistä opinnoista (30op).


title: HUMAK Nurmijärvi

text: Kiljavan opisto sijaitsee luonnonkauniilla alueella noin 46km päässä Helsingistä ja noin 21km päässä Hyvinkäältä, Sääksjärven rannalla. Lähin kauppa sijaitsee noin 5km päässä, mutta opistollakin on mahdollisuus pieniin ostoksiin. Ympäristö tarjoaa loistavat puitteet liikkumiselle. Opistolta löytyy kaksi saunaa (rannasta ja sisältä), uima-allas, kuntosali, tenniskenttä, merkittyjä lenkkipolkuja ja talvella latuja. Alueella on myös frisbeegolfrata.


title: HUMAK Nurmijärvi

text: Nurmijärven kampuksella opiskelijat voivat asua Kiljavan opiston asuntolassa. Huoneita on rajoitettu määrä. Suurin osa opiskelijoista asuu kuitenkin muualla metropolialueella. Kampus sijaitsee hyvien bussiyhteyksien päässä alueen suurista keskuksista (esimerkiksi pk-seutu ja Hyvinkää). Opiskelijat suosivat kuitenkin myös kimppakyytejä.


title: HUMAK Nurmijärvi

text: Tutorit järjestävät ympäri vuoden erilaisia tapahtumia, kuten fuksiaiset syksyllä ja Lumirieha alkukeväästä. Myös muut opiskelijat pääsevät osallistumaan tapahtumien järjestämiseen, kuten Kampuspäivään ja Puurojuhlaan.


title: HUMAK Nurmijärvi

text: Muiden liikuntamahdollisuuksien lisäksi liikuntasali on varattu opiskelijoille kerran viikossa pariksi tunniksi. Silloin on mahdollisuus pelata joukkuelajeja. Lisäksi Kiljavan opisto tarjoaa aktiviteetteja opiston käyttäjille. Aulabaarissa voi laulaa karaokea ja uudessa auditoriossa näytetään elokuvia.


title: HUMAK Nurmijärvi

text: Kiljavan opisto järjestää opiskelijoille Kelan ateriatuetun lounaan koulupäivän aikana opiston ruokalassa.


title: HMS Atherstone (M38)

text: HMS Atherstone (viirinumero M38) on Britannian Kuninkaallisen laivaston Hunt-luokan miinantorjunta-alus.


title: HMS Atherstone (M38)

text: Alus tilattiin 14. joulukuuta 1982 ja se laskettiin vesille 1. maaliskuuta 1983 Vosper Thornycroftin telakalta kumminaan rouva Amy Jarvis. Alus valmistui vuotta myöhemmin 17. tammikuuta 1987.


title: HMS Atherstone (M38)

text: "HMS Atherstone" liitettiin palvelukseen otettaessa Portsmouthin laivastotukikohtaan 2. Miinantorjuntalaivueeseen (). Alus palveli Suezin ja Persianlahden alueella, jossa se osallistui operaatio Teliciin Persianlahdella 9. heinäkuuta 1990 - 4. huhtikuuta 1991. Operaatiossa se varmisti laivareittien turvallisuutta.


title: HMS Atherstone (M38)

text: Alus oli kolme kuukautta koulutuksessa Skotlannissa ennen lähtöään kolmeksi vuodeksi Bahrainiin 30. toukokuuta 2012.


title: HMS Hurworth

text: HMS Hurworth (viirinumero M39) on Britannian Kuninkaallisen laivaston Hunt-luokan miinantorjunta-alus.


title: HMS Hurworth

text: Alus laskettiin vesille 25. syyskuuta 1984 Vosper Thornycroftin telakalta kumminaan amiraali Sir David Halifaxin puoliso Lady Anne Halifax. Alus valmistui 2. heinäkuuta 1985.


title: HMS Hurworth

text: Alus on sijoitettu Portsmouthin laivastotukikohtaan 2. Miinantorjuntalaivueeseen ().


title: Megaupload

text: Megaupload Limited oli Hongkongissa toimiva yritys, jonka perusti Kim Dotcom vuonna 2005. Megaupload tunnettiin parhaiten Megaupload-sivustosta, joka kuului maailman suurimpiin tiedostonjakelusivustoihin. Sivustolla oli tallennettuna 12 miljardia uniikkia tiedostoa ja yli 100 miljoonaa käyttäjää.


title: Megaupload

text: Yhdysvaltojen viranomaiset sulkivat Megauploadin tammikuussa 2012 tekijänoikeuslakien rikkomisen vuoksi. Megaupload tarjosi samankaltaista palvelua kuin Applen iCloud, Microsoftin OneDrive, Googlen YouTube ja Dropbox, joita ei ole vastaavasti suljettu. Megaupload tarjosi tekijänoikeuksien haltijoille ominaisuuden, jonka avulla tekijänoikeuksien haltijat, kuten elokuvayhtiöt, pystyivät mitätöimään yksittäisiä tiedostoihin johtavia URL-osoitteita.


title: Megaupload

text: Megauploadin seuraaja Mega avattiin 19. tammikuuta 2013.


title: Megaupload

text: Megauploadin perusominaisuudet olivat ilmaisia, mutta maksullisilla Premium-tunnuksilla sai enemmän tallennustilaa ja rajoittamattoman määrän verkkokaistaa. Premium-tunnuksien lisäksi Megaupload sai tuloja mainoksista, joita näytettiin ilmaiskäyttäjille.


title: Megaupload

text: Megaupload tarjosi käyttäjilleen mahdollisuuden ladata sivustolle erilaisia tiedostoja, esimerkiksi videoita, musiikkia tai ohjelmia, ja jakaa näitä tiedostoja toisten käyttäjien kopioitavaksi. Valtaosa Megauploadiin ladatuista tiedostoista oli laillisesti jaossa, mutta käyttäjien eniten kopioima materiaali oli laittomasti ladattua tekijänoikeuksien alaista materiaalia.


title: Megaupload

text: Megavideo oli videojakopalvelu, johon käyttäjät saattoivat ladata videotiedostoja ja kopioida niitä palvelimelta omille koneilleen.


title: Megaupload

text: Megapix tarjosi käyttäjilleen mahdollisuuden ladata palvelimelle valokuvia ja jakaa niitä.


title: Megaupload

text: Megalive tarjosi käyttäjilleen mahdollisuuden lähettää reaaliaikaista suoratoistoa esimerkiksi webkameran kautta.


title: Megaupload

text: Megabox oli kehitysvaiheessa oleva palvelu, jossa artistien oli tarkoitus myydä musiikkiaan suoraan kuluttajille saaden 90 prosenttia tuloista.Artisteilla oli mahdollisuus saada tuottoa myös ilmaiseksi palvelussa julkaisemistaan kappaleista.


title: Megaupload

text: Kesäkuussa 2012 Kim Dotcom ilmoitti, että Megabox-palvelu avattaisiin tekijänoikeuskiistoista huolimatta.